Tembawula Jehova Mumbungano | Ngaziyakulinda Yakwiiya\nNgaziyakulinda—Yakwiiya | January 2019\nBALA MU Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Dakota Dangme Danish Dayak Ngaju Digor Douala Drehu Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Greek Greek Sign Language Greenlandic Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Poqomchi' Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulan Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nTembawula Jehova Mumbungano\n“Njookutembaula akati kambungano.”—INT. 22:22.\nLWIIMBO 59 Atumutembaule Jehova\n1. Davida wakalimvwa biyeni atala aJehova alubo eezi zyakapa kuti achiteenzi?\nMWAAMI DAVIDA wakalemba kuti: “Jehova mupati, uleelede kutembaulwa loko.” (Int. 145:3) Wakali kumuyanda Jehova, nkinkaako, luyando oolu lwakapa kuti ‘atembawule Leza aakati kambungano.’ (Int. 22:22; 40:5) Anduwe ulamuyanda Jehova, nkinkaako, ulazuminana amajwi aDavida aakuti: “Kolumbwa, O Jehova Leza wa-Israyeli tateesu, lyoonse alyoonse mane kukabe kutamani.”—1 Mak. 29:10-13.\n2. (a) Kujana twamutembawula biyeni Jehova? (b) Ndiilili penzi bamwi ndibaswaana alubo tulalanga-langaanzi?\n2 Mazubaano, imwi nzila njitukonzya kutembawula Jehova, nkusandula kumiswaangano yachiKristu. Nikuba boobo, kuli penzi ndibaswaana bakwesu abachizi. Balayanda kusandula pesi balayoowa. Niinzi chikonzya kubagwasya kuti batayoowi? Alubo nziizili nzila zikonzya kutugwasya toonse kuti katwaamba nsandulo zisungwaazya? Katutanasandula mibuzyo eeyi, atusaangune kulanga-langa twaambo tuli 4, tupa kuti katusandula kumiswaangano.\nNKAMBOONZI NITUSANDULA KUMISWAANGANO?\n3-5. (a) Kweendelana amajwi aali muli BaHebrayo 13:15, nkamboonzi nitusandula kumiswaangano? (b) Toonse tweelede kusandula munzila iikozyenie na? Pandulula.\n3 Toonse Jehova utupede chilongezyo chakumutembawula. (Int. 119:108) Nsandulo nzitwaamba kumiswaangano ‘nchipayizyo chakulumba’ alubo taakwe muntu uukonzya kutuchitila chipayizyo eecho. (Bala BaHebrayo 13:15.) Jehova uyanda kuti toonse katupa chipayizyo naakuti nsandulo zikozyenie na? Peepe!\n4 Jehova ulizi kuti tuchita zintu munzila iisiyene akuti zyiimo zyesu zilisiyene alubo uzibona kaziyandikana zipayizyo nzitumupa. Yeeya atala azipayizyo nzyaakali kutambula kumaIsrayeli. Bamwi maIsrayeli bakali kupa mbelele naakuti mpongo. Pesi muIsrayeli wakali kufwaba, wakali kukonzya kupa “inziba zyobile nanka twana twankwilimba tobile.” Alubo kuti muIsrayeli katakonzyi kujana tuyuni tubili, Jehova wakali kuchitambula “cipanzi cakumi cacisuwo [chafulawa mbotu].” (Lev. 5:7, 11) Fulawa teeyakali kudula pe pesi Jehova wakali kuchitambula chipayizyo eechi kuti ‘fulawa eeyo kayili mbotu.’\n5 Nikuba mazubaano, Leza wesu siluzyalo uchilimvwa mbuboobo. Nitusandula, Leza talangilili kuti katunanta kwaambuula mbuuli Apolo naakuti tube mbuuli Pawulu wakali kwaambuula munzila iipa kuti bantu bafwambaane kusyoma. (Inc. 18:24; 26:28) Nzyayanda Jehova nkuti twaambe nsandulo zisungwaazya, kweendelana ambutukonzya. Yeeya mukamufu wakapa tukkobili tubili. Kuli Jehova, wakali kuyandikana loko nkaambo wakapa kweendelana anzyaakali aazyo.—Lk. 21:1-4.\nKusandula kumiswaangano kugwasya ndiswe abatuswiilila (Langa fuka 6-7) *\n6. (a) Kweendelana amajwi aali muli BaHebrayo 10:24, 25, nsandulo nzibaamba bamwi zipa kuti tulimvwe biyeni? (b) Kujana watondeezya biyeni kuti ulazilumba nsandulo nzibaamba bamwi?\n6 Nsandulo zyesu zisungwaazya bamwi. (Bala BaHebrayo 10:24, 25.) Toonse tulasungwaazigwa kumvwa nsandulo zisiyene-siyene kumiswaangano yesu. Kulatubotezya kumvwa mwana nasandula mumajwi mawuba. Alubo kulatubotezya kumvwa nsandulo yawumwi kaamba kasimpe kamwi nkaakajana. Tulabalumba bakombima ‘batayoowi’ kwaamba nsandulo nikuba kuti balaabweeme naakuti balikwiiya mulaka. (1 Tes. 2:2) Kujana twatondeezya biyeni kuti tulazilumba nzibachita? Niyamana miswaangano, tulakonzya kubalumba akaambo kansandulo zisungwaazya nzibaamba. Alubo kusandula kwesu, njiimwi nzila iitondeezya kuti tulazilumba nsandulo zyabo. Kuchita oobo kupa kuti tutasungwaazigwi luzutu pesi kupa kuti andiswe tusungwaazye bamwi.—Rom. 1:11, 12.\n7. Kusandula kutugwasya biyeni?\n7 Kusandula kupa kuti tugwasigwe. (Is. 48:17) Kutugwasya biyeni? Chakusaanguna, kuba aachiyandisyo chakuyoosandula kumiswaangano, kupa kuti tulibambile kabotu. Kulibambila kabotu kutugwasya kuti tulimvwisisisye Jwi lyaLeza. Alubo, kulimvwisisisya Jwi lyaLeza kutugwasya kuti kutuubile kubelesya nzitwiiya. Chabili, tuyoobotelwa kumiswaangano nkaambo andiswe tunoosandula. Chatatu, akaambo kakuti tunooli twabeleka changuzu kulibambila kuti tusandule, tatukazilubi chakufwambaana nsandulo nzitwaamba.\n8-9. (a) Kweendelana amajwi aali muli Malaki 3:16, ubonaanga Jehova umvwa biyeni atala ansandulo zyesu? (b) Mbuubuli bumwi buyumu-yumu bamwi mbubaswaana?\n8 Kwaamba nzitusyoma kupa kuti Jehova abotelwe. Tuli achoonzyo chakuti Jehova ulatuswiilila akuti ulabotelwa akaambo kakubeleka changuzu nkutuchita kuti tusandule. (Bala Malaki 3:16.) Ulatulongezya akaambo kakubeleka changuzu kuti tuchite zimubotezya.—Malk. 3:10.\n9 Zili aantanganana kuti kuli twaambo tumvwika tupa kuti katusandula kumiswaangano yambungano. Nikuba boobo, bamwi balayoowa kutambika kumiswaangano. Kuti kulimvwa oobo anduwe, utalengwaani pe. Atulange-lange zimwi njiisyo zyamuBbayibbele, zikozyano azimwi zikonzya kutugwasya kuti katusandula kwaziindi zyiingi kumiswaangano.\nKULWANA PENZI LYAKUYOOWA\n10. (a) Nkuukuli kuyoowa toonse nkutumvwa? (b) Kuyoowa kutondeezya kuti mbuubuli buntu bubotu mbuli aabo?\n10 Ngawafwelukwa mwida na kutambika kuboko chiindi nuyanda kusandula? Kuti kulimvwa oobo, teenduwe pe awulikke. Simpe ndyakuti, chimwi chiindi toonse ngatwayoowa nituyanda kusandula. Kuti ukonzye kulwana penzi lipa kuti kuyoowa, weelede kuziba chipa kuti uyoowe. Uyoowa kuti ulaziluba na nzuyanda kusandula naakuti uyoowa kuti ulaamba zitali nzizyo? Uyoowa kuti nsandulo yako tiinooli mbotu na mbuuli zyabamwi? Kulimvwa munzila iili boobu, kuli kabotu. Kutondeezya kuti ulalibombya akuti ubona kuti bamwi bachita kabotu kwiinda nduwe. Jehova ulabayanda bantu balibombya. (Int. 138:6; Flp. 2:3) Pesi Jehova uyanda kuti umutembawule akuti usungwaazye bakombinyokwe kumiswaangano. (1 Tes. 5:11) Ulakuyanda alubo uyookugwasya kuti utayoowi.\n11. Nziizili njiisyo zyamuMagwalo zikonzya kutugwasya?\n11 Atulange-lange njiisyo zyamuMagwalo zigwasya. Bbayibbele lyaamba kuti toonse tulabisya muzintu nzitwaambuula ambutuzyaamba. (Jak. 3:2) Jehova abakombima tabalangilili kuti tube bantu bamaninide. (Int. 103:12-14) Tuli mpuli iimwi yamubukombi ambabo alubo balatuyanda. (Mk. 10:29, 30; Joh. 13:35) Balizi kuti chimwi chiindi nsandulo zyesu tatuzyaambi mbuuli mbutwali kuyanda.\n12-13. Twiiyaanzi kuchikozyano chaNehemiya achaJona?\n12 Yeeya atala azimwi zikozyano zyamuBbayibbele zikonzya kukugwasya kulwana penzi lyakuyoowa. Yeeya chikozyano chaNehemiya. Wakali kubeleka munkuta yamwaami wakali aamanguzu. Nehemiya wakali wuside nkaambo wakali wamvwa kuti miduli amageedi aakuJerusalemu zyakachidilikide. (Neh. 1:1-4) Yeeya mbukwakamufweluka mwida, mwaami naakamubuzya kuti aambe zyakamupede kuusa! Nehemiya wakasaanguna kukomba mpawo wakasandula. Kuzwa waawo, mwaami wakachita zyiingi kuti agwasye bakombi baLeza. (Neh. 2:1-8) Alubo yeeya atala aJona. Chiindi Jehova naakabuzya Jona kuti akakambawukile bantu bakuNineve, Jona wakayoowa mpawo wakachijila kumbi. (Jon. 1:1-3) Akaambo kakugwasigwa aaJehova, Jona wakawuchita mulimu ngwaakatumidwe. Alubo majwi ngaakaamba akabagwasya loko bantu bakuNineve. (Jon. 3:5-10) Chikozyano chaNehemiya chituyiisya kuti tweelede kukomba katutanasandula. Alubo kuli Jona, twiiya kuti Jehova ulakonzya kutugwasya kuti tumukombe nikuba kuti katuyoowede. Kwaamba choonzyo, mpiili na mbungano iiyoosya mbuuli kwakabede kukambawukila bantu bakuNineve?\n13 Nziizili nzila zikonzya kukugwasya kuti waambe nsandulo zisungwaazya kumiswaangano yambungano? Atulange-lange ziche biyo.\nKujana Ndasandula Biyeni?\nNsandulo mfwiifwi iisandula mubuzyo\nKamwi kaambo kali mufuka\nChiiyo chizwa mulugwalo lubikkidwe\nMbaakonzya kubelesegwa makani aayo mubuumi\nKwaamba mubufwiifwi zyakachitika mubuumi zitondeezya kaambo kapati\n14. Nkamboonzi nitweelede kulibambila kabotu miswaangano alubo tweelede kulibambila lili?\n14 Libambile muswaangano umwi awumwi. Kuyanda kuyoosandula akulibambila kabotu, zipa kuti utakayoowi kusandula. (Tus. 21:5) Nikuba boobo, tulibambila muziindi zisiyene. Muchizi Eloise mukamufu uuli aaminyaka iili kuma80, usaanguna kulibambila chiiyo chaNgaziyakulinda kumasaangunino aamviki. Waamba kuti: “Ilandinoneezya miswaangano kuti ndalibambila kakuchili chiindi.” Muchizi Joy uubeleka mulimu wakumubili ulibambila chiiyo chaNgaziyakulinda muMugibelo. Waamba kuti: “Kuchita oobo kupa kuti kandichiziyeeyede nzindalibambila.” Mwaalu uutegwa Ike uuli aazyiingi zyakuchita alubo uupayona waamba kuti: “Kulanduubila kulibambila chiiyo mbichaani-mbichaani mumviki yoonse kwiinda kulibambila kwachiindi chilamfu mubuzuba bumwi.”\n15. Kujana wachita biyeni kuti ulibambile kabotu miswaangano?\n15 Niinzi ziswaanizidwe mukulibambila miswaangano? Kutanasaanguna kulibambila, talika kukomba kuli Jehova kukumbila muuya uusalala. (Lk. 11:13; 1 Joh. 5:14) Mpawo ulange-lange chiiyo choonse kwachiindi chifwiifwi. Langa-langa mutwe, tutwe tuniini, zifanikisyo atubbokesi tuli muchiiyo. Nwatalisya kubala mafuka, bala magwalo oonse aabikkidwe kuti kukonzya. Yeeyesesya atala amakani ngulikubala akulangisisya twaambo ntuyanda kuyoosandula. Kulibambila kabotu kupa kuti ugwasigwe akuti ukonzye kusandula.—2 Kor. 9:6.\n16. Nziizili zibelesyo nzukonzya kubelesya alubo kujana wazibelesya biyeni?\n16 Kuti kazichita, belesya zibelesyo zijanika mumulaka ngumvwisisisya. Kabelesya mbunga yakwe, Jehova wakatupa zibelesyo zitugwasya kuti katulibambila kabotu miswaangano. JW Library® app, itugwasya kuti tudawunilode mabbuku katubelesya mafooni amatebbuleti. Mpawo tulakonzya kulibambila, kubala naakuti kuswiilizya zyakalekkoodwa kufumbwa nkutubede kufumbwa chiindi. Bamwi babelesya chibelesyo eechi kulibambila miswaangano sikati, chiindi nibali kulyookezya kumulimu, kuchikolo anibali mulweendo. Watchtower Library a-Watchtower ONLINE LIBRARY™ zipa kuti kutuubile kuyanduulisisya makani ngituyanda kumvwisisisya.\nNdiilili nulibambila miswaangano? (Langa fuka 14-16) *\n17. (a) Nkamboonzi nikuli kabotu kulibambila nsandulo zyiingi? (b) Wayiyaanzi mukavidiyo kati Bamweenzinyina waJehova—Libambile Mbutasandule?\n17 Kuti kazichita, libambile nsandulo zyiingi muchiiyo chimwi achimwi. Nkamboonzi? Nkaambo zilakonzeka kuti sikuchitisya chiiyo takookwaamba pe kuti usandule nwaatambika. Kuli bamwi banga balitambikide chiindi nwaatambika alubo sikuchitisya chiiyo ulakonzya kwaamba umwi kuti asandule. Kuti ajate chiindi, sikuchitisya chiiyo ulakonzya kwaamba bantu bache kuti basandule. Nkinkaako, utanyemi pe kuti sikuchitisya chiiyo taakwaamba kuti usandule kumatalikilo aachiiyo. Kulibambila nsandulo zyiingi, kupa kuti ujane mweenya wakusandula. Imwi nsandulo njukonzya kupa ilakonzya kuswaanizya kubala lugwalo. Pesi kuti kukonzya, libambile kusandula mumajwi aako. *\n18. Nkamboonzi nitweelede kwaamba nsandulo mfwiifwi?\n18 Wamba nsandulo mfwiifwi. Chiindi chiingi, nsandulo mfwiifwi nzizyo zisungwaazya. Nkinkaako, yezya kunoowamba nsandulo mfwiifwi. Yezya kusandula mumasekkoondi aali 30. (Tus. 10:19; 15:23) Kuti waba aaminyaka myiingi kusandula kumiswaangano, uli aamulimu mupati wakuba chikozyano chibotu kwiinda mukwaamba nsandulo mfwiifwi. Kuti kwaamba nsandulo ziyumu kwachiindi chilamfu, bamwi balakonzya kuyoowa kabayeeya kuti tabazookonzyi pe kusandula mbuuli nduwe. Alubo, nsandulo mfwiifwi zipa kuti bantu biingi bajane mweenya wakusandula. Kuti nduwe wasaanguna kusandula, wamba nsandulo mfwiifwi iisandula mubuzyo. Utaambi twaambo toonse tuli mufuka. Kuti kaambo kapati kasandulwa, ulakonzya kwaamba zimwi zyiiyo zili mufuka zyakuyungizya.—Langa kabbokesi kati, “ Kujana Ndasandula Biyeni?”\n19. Kujana sikuchitisya chiiyo wakugwasya biyeni pesi niinzi nzweelede kuchita?\n19 Buzya sikuchitisya chiiyo, fuka nduyanda kusandula. Kuti kuyanda kuchita oobo, buzya sikuchitisya chiiyo, miswaangano kayitanasaanguna pe. Nimwasika aafuka eelyo, fwambaana kutambika kuboko alubo utambikisye, kuchitila kuti sikuchitisya chiiyo akubone.\n20. Miswaangano yambungano ikozyenie biyeni achakulya nchitulya abeenzuma?\n20 Miswaangano yambungano weelede kwiibona mbuuli kulyaamwi abeenzinyokwe. Atuteedi watambwa kuti muzoolyaamwi abamwi bamumbungano mpawo wabuzigwa kuti ulibambile chimwi chakulya kuti muzooyengezye. Walikunoochita biyeni? Nisimpe kuti walikunookataazikana pesi walikunoojika chakulya nchibayanda bantu boonse. Jehova Sikututamba, utubambila chakulya chinono kumiswaangano yesu. (Int. 23:5; Mt. 24:45) Alubo ulabotelwa azipo zyoonse zibotu nzitumupa nikuba kazili ziniini. Nkinkaako, libambile kabotu alubo usandule kwaziindi zyiingi. Kuchita oobo takupi kuti ulye kutebbulu lyaJehova luzutu pesi kupa kuti weete chipo nchukonzya kwaabana abamwi mumbungano.\nKUJANA WASANDULA NA?\nNtuutuli tumwi twaambo tupa kuti katusandula kumiswaangano?\nNiinzi chikonzya kutugwasya kulwana penzi lyakuyoowa kusandula kumiswaangano?\nNziizili zimwi nzila zikonzya kutugwasya kuti katunoowamba nsandulo zisungwaazya?\nLWIIMBO 2 Jehova Ndezina Lyako\n^ par 5 Mbuuli sintembawuzyo Davida, toonse tulamuyanda Jehova alubo tulakuyanda kumutembawula. Tuli aachilongezyo chibotu loko chakutondeezya mbutumuyanda Leza chiindi nitusandula kumiswaangano yambungano. Nikuba boobo, bamwi balayoowa kusandula kumiswaangano. Kuti kakukuyumina kusandula, chiiyo eechi chiyookugwasya kuti uzibe zintu zipa kuti uyoowe kusandula ambukonzya kuzunda kuyoowa ooko.\n^ par 17 Yebela kavidiyo kati Bamweenzinyina waJehova—Libambile Mbutasandule. kujw.org. Langa aalembedwe kuti MAVIDIYO > BANA.\n^ par 63 BUPANDULUZI BWAZIFANIKISYO: Bamumbungano balikubotelwa kutola lubazu muchiiyo chaNgaziyakulinda.\n^ par 65 BUPANDULUZI BWAZIFANIKISYO: Bakwesu abachizi mbitwabwene kabali kusandula muChiiyo chaNgaziyakulinda. Nikuba kuti bali aazyiimo zisiyene, umwi awumwi wakabamba chiindi nakonzya kulibambila chiiyo chiyooyiigwa kumuswaangano.\n“Utakankami, Nkaambo Ndime Leza Wako”\nKujana Wawukwabilila Biyeni Moyo Wako?\nChakulya Chuuba Chituyiisyaanzi Atala aMwaami Uuli Kujulu?\nKunjila Miswaangano Kutondeezya Kuti Tuli Bantu Bali Biyeni?\nMukwesu Mupya wamuKabunga Keendelezya\nText Sala naa uyanda kukkopa zyakamwayigwa zilekkodedwe NGAZIYAKULINDA—YAKWIIYA January 2019\nNGAZIYAKULINDA—YAKWIIYA January 2019


Sena Cililubide Kunywa Bukoko? | Ncolyaamba Bbaibbele\nAMUBALE MU Afrikaans Albanian Amharic Arabic Armenian Bislama Bulgarian Cebuano Chichewa Chinese (Traditional) Chinese Mandarin (Simplified) Chitonga Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kinyarwanda Kirghiz Kirundi Korean Latvian Lingala Lithuanian Malagasy Myanmar Norwegian Polish Portuguese Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Turkish Twi Ukrainian Vietnamese Xhosa Zulu\nSena cililubide kunywa bukoko?\n“Waini uubotezya moyo wamuntu, amafuta aakusyukizya busyu bwakwe, acilyo cipa moyo wamuntu inguzu.”—Intembauzyo 104:15.\nMumikwasyi minji, bukoko babubona kuba mbuli cakulya, bwalo bunywigwa ciindi nobalya. Pele mumikwasyi imwi, bukoko bulakasyigwa. Nkaambo nzi ncokuli kwiindana kuli boobu? Kuli twaambo tunji tupa kuti kakuli kwiindana, ndiza bantu bamwi balanywa bukoko naa pe, akaambo kambobakakomezyegwa, zilengwa, kuciswa-ciswa alimwi abukombi.\nIbbaibbele lilakasya bukolwi, pele talikasyi kunywa bukoko. (1 Bakolinto 6:9, 10) Kuzwa kaindi, bakombi ba Leza bakali kunywa waini, walo waambidwe mu Bbaibbele ziindi ziinda ku 200. (Matalikilo 27:25) Lugwalo lwa Mukambausi 9:7 lwaamba kuti: “Kolya cilyo cako cakukondwa akunywa waini amoyo mubotu.” Akaambo kakuti waini ulapa muntu kukkomana, bantu bakali kuunywa muziindi zyamapobwe, mbuli mumicado. Cakali ciindi capobwe lili boobu, Jesu Kristo naakacita maleele aakusaanguna, ikusandula maanzi kuba “waini mubotu.” (Johane 2:1-11) Alimwi waini wakali kubelesyegwa mbuli musamu.—Luka 10:34; 1 Timoteyo 5:23.\nSena Bbaibbele lilaamba kuvwula kwabukoko muntu mbwayelede kunywa?\n‘Tamweelede kuba bazike kukunywa waini munji.’—Tito 2:3.\nNKAAMBO NZI MAKANI AAYA NCAAYELEDE KUMUJATIKIZYA?\nMwaka amwaka, mikwasyi minji ilapenga akaambo kakuti umwi akati kabazyali naa boonse balaciindizya kunywa bukoko. Kuciindizya kunywa bukoko akwalo kwapa kuti mweelwe wantenda, kubikkilizya antenda zyamumugwagwa zivwule kapati. Mukuya kwaciindi, kuciindizya kunywa bukoko kulakonzya kunyonganya bongo, moyo, muni alimwi amwida.\nKutaciindizya kunywa bukoko alimwi akulya nceelelo ca Leza ciyandika kapati. (Tusimpi 23:20; 1 Timoteyo 3:2, 3, 8) Kwaalilwa kulilesya takumukkomanisyi pe Leza. Ibbaibbele lyaamba kuti: “Bukoko balasampaula, zyakunywa zikola zilapilinganya; kufumbwa uuenwa kulinzizyo tali musongo.”—Tusimpi 20:1.\nNzila imwi bukoko mbobukonzya kweena muntu mufwubafwuba nkwiinda mukumupa kuleka kulilemeka. Lugwalo lwa Hosea 4:11 lwaamba kuti: “Bukoko akukolwa nzezibuzya maanu.” Mwaalumi wazyina lya John wakaazumina makani aaya naakamana kucitikilwa zyintu zibyaabi. * Naakamana kuzwangana abakaintu bakwe, wakaunka kuhotela, nkwaakaakubunywa kapati bukoko akucita bwaamu, calo cakapa kuti kumamanino aliyeeye alimwi akusyomezya kuti takaciinduluki. Kuciindizya kunywa bukoko kulakonzya kutunyonganya kumubili, kumuuya, alimwi Bbaibbele lyaamba kuti bakolwi tabakabi abuumi butamani.—1 Bakolinto 6:9, 10.\nNdilili nokutayandiki kunywa bukoko?\n“Muntu uucenjede, abona mapenzi, ulayuba, pele bataiyide balaindilila aboobo balapenga.”—Tusimpi 22:3.\nBbuku liitwa kuti World Book Encyclopedia lyaamba kuti: “Bukoko musamu uukola.” Aboobo, kuli ziindi nokutayandiki kunywa bukoko nokuba asyoonto.\nKanji-kanji bantu ‘balanjila mumapenzi’ akaambo kakunywa aciindi citeelede. Bbaibbele lyaamba kuti: “Zintu zyoonse zilijisi ciindi cazyo,” kubikkilizya aciindi cakutanywa bukoko. (Mukambausi 3:1) Mucikozyanyo, ndiza muntu inga katanasika aciimo cizumizyidwe cakunywa bukoko, ndiza muntu ooyo inga kali uyanda kuleka kunywa bukoko, naa inga kali muntu uunywa musamu walo uutayandiki kuvwelana abukoko. Kubantu banji “ciindi” cakutanywa, nciindi nobaunka kumilimo alimwi anobali amulimo, kwaambisya kuti naa babelesya mincini iikonzya kuleta ntenda. Kwaamba masimpe, bantu basongo buumi babubona kuba cipego ciyandika kapati kuzwa kuli Leza. (Intembauzyo 36:9) Tulacilemeka cipego eeci ciindi notutobela busolozi bwamu Bbaibbele kujatikizya bukoko.\n^ munc. 11 Izyina lyacincwa.\nIno Bbaibbele Lyaamba Nzi Kujatikizya Bukoko? Sena Kunywa Bukoko Ncibi?\nBbaibbele lilaamba bubotu bwawaini alimwi amisyobo iimbi yabukoko.\nNcolyaamba Bbaibbele Kujatikizya Bukoko\nAmuyeeye Cikonzya Kucitika Kuti Mwanywa


Matalikilo 31 IBBAIB63 - Lino wakamvwa majwi aabana - Bible Search\nMatalikilo 30 Matalikilo 32\nJakobo mbwaakapiluka kunyika yakwabo\n1-Lino wakamvwa majwi aabana ba-Labani aakuti, Jakobo watola zyoonse izyakali zyatateesu. Mumbono zyatateesu mwaalijanina buvubi obu boonse. 2-Alimwi Jakobo wakabona kuti Labani tacimulangi kabotu mbuli muciindi cakamana. 3-Elyo Jehova wakaambila Jakobo kuti, Piluka kunyika yabamauso akunzubo zyako, Njooba ayebo. 4Mpawo Jakobo wakatumina Rakele a-Leya mulazyo wakubaita musokwe mwaakali kweembelela. 5-Nkabela wakabaambila kuti, Ndabubona busyu bwausowanu, Tabucindilangi kabotu mbuli mumazuba aakamana. Pele Leza wabamataata wali andime. 6-Anywebo mulizi kuti ndabelekela usowanu milimo anguzu zyangu zyoonse, 7-pele usowanu wandeena, wasandulasandula zyakuvola zyangu ziindi zili ikumi. Nekubaboobo Leza taakwe naakamuzuminina kundibisizya. 8-Amba kuti, Zyabusaasa nzeziyooba zyakuvola zyako, —lino imbelele zyoonse zyakazyala zyabusaasa, Aamba kuti, Zyamyambo nzeziyooba zyakuvola zyako-lino imbelele zyoonse zyakazyala zyamyambo. 9-Aboobo Leza wanyanzya matanga aausowanu, wapa ndime. 10Lino kuciindi cakuminta cambelele ndakatambya meso aangu, ndabona makani muciloto, ndabona kuti boonse basijembwe balimba ambelele bali abusaasa amyambo amabala mabala. 11-Elyo angelo waJehova wakandaambila muciloto, wati, Jakobo. Ndakati, Mpondi. 12-Wakati, Tambya meso aako, ubone basijembwe bali mba ambelele. Boonse bali abusaasa amyambo amabala mabala, nkaambo ndibwene zyoonse Labani nzyakucitila. 13-Ndime Leza wa-Beteli, nkukonya oko nkowakananika malende, nkowakandikonkela cikonke. Nyampuka, uzwe munyika ino, upiluke kunyika yabuzyalwe bwako. 14-Mpawo Rakele a-Leya bakavuwa kuti, Sa tucijisi caabilo na lukono kuŋanda yatateesu? 15-Sa tatuli mbuli beenzu buyo mumeso aakwe? Nkaambo watuulisya, alimwi wamana kulya muulo wesu. 16Nkaambo imbono zyoonse Leza nzyaakanyanzya wiseesu, nzizyesu abana besu, Mbubo, kocita mbubonya mbuli Leza mbwaakwaambila.\n17Elyo Jakobo wakanyamuka, watantika bana bakwe abanakazi bakwe ankamele. 18Nkabela wakabinga matanga aakwe, banyama boonse mbaakavubide, matanga oonse ngaakajana ku-Padanaramu, kuti ainke kuliwisi Izaka munyika ya-Kanana. 19-Lino Labani katawo, kainkide kuku gela imbelele zyakwe, nkabela Rakele wakabba zimpangaliko zyawisi. 20Jakobo wakeena Labani mu-Aramu, nkaambo taakwe naakamulwiida kuti ulacija. 21-Wakacija aboonse mbaakajisi, wazubuka mulonga, watozya kucilundu ca-Gileadi.\n22Lino buzuba bwatatu nibwakaca, Labani wakalwiidwa kuti, Jakobo waloboka. 23-Amvwe obo, wakatola bazyalwanyina, wamutobela, weenda musinzo wamazuba aali musanu aabili, wamujana kucilundu ca-Gileadi. 24-Pele Leza wakasikila Labani mu-Aramu muciloto camasiku, wamwaambila kuti, Cenjela! Utaambili Jakobo cintu niciba comwe, niciba cibotu niciba cibi.\n25Aboobo Labani wakeenzya Jakobo. Nkabela Jakobo kayakide cilao cakwe kucilundu, Alakwe Labani abazyalwanyina kayakide cilao cakwe mucilundu ca-Gileadi. 26-Mpawo Labani wakaambila Jakobo kuti, Wacitanzi? Wandeena, watolelela bana bangu basimbi mbubonya mbuli basibuzike bwapanga. 27Ino nkaambonzi wacija kumbali? Nkaambonzi wanyweleleka? Nkaambonzi tokwe nondaambila, elyo nindakakonzya kukuleka cakusekelela anyimbo, cakulizya nyeele akantimbwa? 28-Nkaambonzi tokwe nowandizumizya kumyonta bana bangu balombe abasimbi akubalaya? Ncobeni wacita cabufubafuba. 29-Ndakali anguzu zyakukucitila bubi, Pele Leza wabamauso wakandaambila jilo masiku, wati, Cenjela kuti utaambili Jakobo cintu niciba comwe, niciba cibi niciba cibotu. 30-Lino kuya, waya nkaambo kakuti moyo wako kuusukeme iŋanda yauso. Pele nkaambonzi nowabba baleza bangu? 31Mpawo Jakobo wakavwiila Labani kuti, Ndakali kuyoowa, nkaambo ndakali kuyeeya kuti ulandinyanzya bana bako basimbi kuti ntainki abo. 32-Lino baleza bako, kufumbwa uubajisi ncobeni takooyoopona. Okuno kumeso aabakwesu lingula, ubone na imbono zyako nkuzili kulindiswe, uzitole. (Nkaambo Jakobo katazi kuti Rakele kababbide),\n33-Mpawo Labani wakanjila mucilao ca-Jakobo, amucilao ca-Leya, amuzilao zyabalanda bobile basimbi, pele takwakazijana pe, Lino naakazwa mucilao ca-Leya wakanjila mucilao ca-Rakele. 34Nkabela Rakele kabwezede zimpangaliko, wazibika mucikalilo cankamele, wakala alincico, Lino Labani wakaampaampa moonse mucilao, pele taakwe ncaakajana nee! 35-Nkabela wakaambila wisi kuti, Kutabiji mu meso aasimalelaangu kuti nsikonzyi kunyampuka kubusyu bwako, nkaambo ciindi cakutondwa cili kulindime. Aboobo wakayandaula koonse koonse pele takwakajana zimpangaliko pe.\n36-Mpawo bukali bwa-Jakobo bwakabuka, nkabela wakakazyanya a-Labani, Jakobo wakaambila Labani kuti, Ino mulandunzi ngundabisya? Nkaambonzi nowanditobela obo cabukali. 37-Waampaampa muzintu zyangu zyoonse, Ncinzi ncowajana cazintu zyako? Kocileta, ucibike ano kumeso aabakwesu boonse, kuti batubeteke toonse tobile. 38Bona! Myaka iili makumi obile ndakakala kulinduwe. Imbelele zyako ampongo zyako tazikwe nizyakasowa, alimwi bagutu bamatanga aako nsikwe nindakabalya. 39-Kufumbwa cintu icakalumwa banyama bamusokwe, nsikwe nindakacileta kulinduwe pe, wakali mulandu wangu; kujanza lyangu nkowakaciyandawida, niciba cakabbigwa isikati niciba cakabbigwa masiku. 40Mbombede. Inkasaalo yakali kundikola isikati, ampeyo masiku, nkabela ŋonzi zyakacija kumeso aangu. 41-Myaka iili makumi obile ndakali kulinduwe. Ndakakubelekela milimo myaka iili ikumi aine kuti nkwate bana bako basimbi bobile, amyaka iili musanu aumwi ndakabelekela imbelele zyako, pele zyakuvola zyangu wakazisandula-sandula ziindi zili ikumi. 42-Leza wa taata, Leza wa-Abrahamu a-Mulemu wa-Izaka, natakali ambebo, ncobeni nowakandi tanda acinkwamaanza. Pele Leza wakubona mapenzi aangu amilimo yamaanza aangu, aboobo wakakutapatila jilo masiku.\n43Mpawo Labani wakavwiila Jakobo kuti, Bana basimbi mbana bangu, bana balombe mbana bangu, imbelele nimbelele zyangu, azyoonse nzobona nzezyangu. Pele aba bana basimbi bangu abana mbebazyede, mbacitilenzi buzuba obuno? 44-Boola, tutangane cizuminano, webo ambebo, cibe kamboni akati kesu tobile. 45-Mpawo Jakobo wakabweza ibbwe, waliimikizya kuti libe malende. 46Alimwi Jakobo wakaambila banyina boonse kuti, Amubungike mabwe. Nkabela bakabweza mabwe, balundika citantaala, balya mpoonya awo acitantaala. 47Lino Labani wakacuulika izina lyaJegara-sahaduta, alakwe Jakobo wakaamba kuti ngu-Galeeda. 48-Labani wakati, Eci citantaala caba kamboni akati kandime awebo buzuba obuno. Ncencico ncakacuulikila izina lya-Galeeda. 49-Aalo malende wakaaulika izina lya-Mizipa, nkaambo wakati, Jehova alange akati kangu ayebo netunoozooandeene. 50Na wapenzya bana bangu basimbi, nanka kukwata banakazi abamwi atala abana bangu, nekuba kuti taakwe muntu uuli aswebo, bona! Leza ngukamboni akati kesu.\n51Mpawo Labani wakaambila Jakobo kuti, Bona citantaala eci amalende aya ngendabika akati kesu. 52Citantaala eci ngukamboni, aalo malende ngukamboni, wakuti mebo ncobeni nsikooyooinda kucitantaala eci kuza kulinduwe, ayebo tokooyooinda kucitantaala eci kuza kulindime, kuzoocita bubi. 53-Leza wa-Abrahamu, a-Leza wa-Nahori, Leza wawisaabo, abeteke akati kesu. Elyo Jakobo wakakonkezya muzina lya-Mulemu wa-Izaka wisi. 54Nkabela Jakobo wakatuula cipaizyo mpoonya awo acilundu, waita babunyina kuzoolya insima. Bamane kulya insima, bakoona awo acilundu.\n55-Nibwakaca, Labani wakafuma, wamyonta bana bakwe balombe abasimbi, wabalongezya, wanyamuka, wapiluka kulinguwe.


Hena ulizyi kuti cibumbwa ca Munyama cakabambwa kale na? Print\nHena ulizyi kuti cibumbwa ca Munyama cakabambwa kale na?\nWorld's Last Chance @WLC_Team\nHena ulizyi kuti cibumbwa ca Munyama cakabambwa kale? Ciyubunuzyo 13 caambilizya banyama bobile: - munyama mutaanzi Ncikombelo ca Katolika caku Loma – munyama wabili, Amelika ulembedwe kuti 'waambila baabo bakkede anyika, kuti beelede kubamba cibumbwa ca munyama ooyo wakayasidwe cicisa calufu acceba, pele wakapona alimwi.'\n7:09 AM - 6 May 2018\nWorld's Last Chance @WLC_Team 7h7 hours ago\nWebo ulaa mubuzyo wakuti: Hena cisi ca Amelika cakaambila nyika kuti ibambe cibumbwa ca Cikombelo ca Katolika? Swebo tulitolaansi kwiingula nduwe kuti, eeci cishinshimi cakazuzikwa kale alimwi lino nyika yoonse [kwiinda mumalailile aacisi ca Amelika] iluujisi kubamba cibumbwa ca Cikombelo ca Katolika caku Loma. Webo ubuzya kuti: ino cakacitika buti eeci?\nSwebo tukwiingula kuti: Kutaanguna tweelede kutondezya kuti eelyo notwaamba cibumbwa camunyama twaamba nzi. Cibumbwa camunyama caambilizya kubelesya akutobela cintu cakalengwa a Cikombelo ca Katolika caku Loma, akulemekezya cintu eeco kutegwa bukweendele kabotu buumi bwako. Hena nyika kuli niyakatambula cintu ca Cikombelo ca Katolika [kiisungilizyigwa acisi ca Amelika mbuli mbokulembedwe mu Ciyubunuzyo 13:14?] Cilausisya kwaamba kuti INZYA, cakacitika ncobeni eeco.\nWebo ubuzya mubuzyo wakuti: Ncintu nzi eeco nyika yoonse nciyaatambula kwiinda mukucengelelwa acisi ca Amelika, oomo cibumbwa camunyama mocibambidwe? Swebo tukwiingula kuti: Ndi kkalenda lina Gregory [ndyaakabamba Poopo Gregory XIII mu 1582]. Ncobeni cisi cakacaalizya kutambula kkalenda eelyo, ncisi ca Saudi Arabia kumamanino aamwaka wa 2016. MAAWE BASA!\nWebo ubuzya mubuzyo wakuti: ndilili alimwi mbubuti cisi ca Amelika mbucaacita cintu eeco? Nsyenamvwide cintu camusyobo ooyo. Mulimo nzi cisi ca Amelika ngocijisi mu kkalenda lina Gregory? Swebo tukwiingula kuti: Ciliingene mumulimo woonse. Kakwiina cisi ca Amelika , kkalenda lina Gregory nilyatakatambulwa munyika. Atupandulule makani aaya kujokela musyule kumwaka wa 1844, mwaka uulaa mulimo mupati.\nWebo ubuzya mubuzyo wakuti: Ninzi caacitika mu 1844? Swebo tukwiingula kuti: Kwiinda mukulailila kwa POTUS Chester Arthur, nkamu ya Internationalo Meridian Conferensi yakakkala muswaangano kuti isale "mweengwe wakutalikila kubalila ciindi, ooyo weelede kubelesyegwa munyika yoonse." https://en.wikipedia.org/wiki/International_Meridian_Conference …\nEeyo nkamu yakasala mweengwe wa Greenwich Meridiani kuti ube mweengwe wanyika yoonse aatalikilwa kubalila ciindi. Webo ubuzya mubuzyo wakuti: Ono mebo ndaindila kukopwa mizeezo. Ino ooyo mweengwe wa Greenwich Meridiani ulaa mulimo nzi mu cibumbwa ca munyama / Cikombelo ca Katolika? Swebo tukwiingula kuti: Ooyo mweengwe ngomusemo uujisi mulimo woonse. Koleka nkooko tukupandulwide makani aaya.\nMweengwe wa Greenwich Meridiani [Mweengwe Wakutalikila Ciindi Munyika Yoonse /IDL] wakali cibelesyo cakwaandaanya mazuba obile aatobelene mukkalenda lina Gregory. Kakwiina mweengwe ooyo, ikkalenda lina Gregory talikonzyi kuswaanganya bbazu lya Kujwe lyanyika abbazu lya Kumbo lyanyika. Cisi ca Amelika cakaubyaubya zintu kuti nyika yoonse ikonzye kubelesya mweengwe ooyo.\nKutegwa cibikke mulawo akusungilizya boonse munyika kubelesya kkalenda lina Gregory, cisi ca Amelika cakabikka mulawo #79 wakubikka cidinto cilaa buzuba bwakusaina zizuminano zyoonse zyaanyika, eeco caambilizya kuti bantu boonse beelede kubelesya zidinto zya mazuba aajanwa mukkalenda lina Gregory. Swebo twiinduluka kwaamba kuti:\n“Aabo bantu basala kutobela mulawo ooyo, maofisi aacisi, maofisi aatambula bantu, Nkamu zyabuvwuntauzi munyika a Baabo balingula mulawo, Nkamu ya Nyika Yoonse, bayoolomya kulangisya kuti mumulimo wakulemba Zizuminano a Milazyo mumabbuku, beelede kulemba kufumbwa zina lya buzuba kalyeendelanya akkalenda lina Gregory lyamusela wa Buna Kristu uuno,..\nnaa kuti babelesya ziindi zimbi amakkalenda nsini, beelede kulemba kufumbwa buzuba kabweendelana a musela wa Buna Kristu akkalenda lina Gregory.” https://books.google.com.eg/books?id=vwusTmqT7O8C&pg=PA7894&lpg=PA7894&dq=international+agreements+are+date+with+gregorian+calendar&source=bl&ots=ndGdzD5P27&sig=qtRySGS7WaG_xMNZ6Z2XQRdzz-0&hl=en&sa=X&ved=0ahUKEwiFprLl7vDaAhWDjVkKHeiYDeIQ6AEIWzAE#v=onepage&q=international%20agreements%20are%20date%20with%20gregorian%20calendar&f=false … Kunyina kkalenda lina Gregory mbulyakali kunga lyaba kkalenda libelesyegwa munyika yoonse kakwiina kugwasyililwa acisi ca Amelika.\nCisi ca Amelika cakazuzika Ciyubunuzyo 13:14, alimwi cakasolweda nyika yoonse kuti ibambe cibumbwa ca munyama munzila zyobile: -kulengelezya mweengwe (IDL)wakutalikila kubala mazuba aciindi, eeco ncicakapa kuti kkalenda lina Gregory litalike kubelesyegwa atalaa nyika yoonse - cakabikka mulawo wakuti zizuminano zyoonse akataa masi, azizuminano zyanyika yoonse, zyeelede kupegwa mumazina aabuna Gregory.\nCisi ca Amelika cakazuzika cishinshimi kwiinda munguzu zyakweendelezya mali, akucengelezya masi woonse aanyika kuti atalike kuulana makwebo acisi ca Amelika. Ooku kupelengusya boobu mumakwebo ncecibelesyo cakasungilizya nyika yoonse kuti ibambe cibumbwa camunyama. Pele kaano ka munyama takagoleli buyo waawa pe.\nCiyubunuzyo 13:15 citwaambila malweza manjaanji aaciya kumbele: “Munyama wabili wakazumizigwa kuti ape buumi ku cibumbwa camunyama mutaanzi, kutegwa cikonzye kwaambaula akujaya boonse aabo batacikombi”.\nLino lino, tuyeeyela kuti Mweembo Wasanu (Maawe mutaanzi) mbuuti kaindile buyo, Poopo uyoosinikizya nyika yoonse kusumpula Nsondo, eeco calo mbocili kale citondezyo canguzu zya Cikombelo ca Katolika. Lino caakuzwidilila kusungilizya nyika yoonse kutambula kkalenda lina Gregory, Cikombelo ca Katolika alimwi ciyoosinikizya [kwiinda mucisi ca Amelika] nyika yoonse kuti ilemekezye Nsondo yaco.\nSaatani wakacenga bantu ba Mwami kuti basyome kuti cibumbwa camunyama ciciyoobambwa kumbelaa mazuba, alimwi caakutola busena kunooli kukazyana akataa mazuba obile aakkalenda lina Gregory, Mujibelo a Nsondo. Kweenwa kuli boobu akataa bantu ba Mwami, ncintu caambilizya zinjaanji zitondezya nguzu zyakwe zyakubejela bantu.\nBamwi bayandwa bakafwa kale kabacisyoma lweeno lwamusyobo ooyu. Bunji bwa bayandwa bacipona bacizumanana kusyoma lweeno oolu. Atucite kufumbwa ncotukonzya kutegwa tusinsimune bantu boonse kuzwa kukoofwaala mu Moza. Atupozomoke kwaambilizya nkondo eeyo buno buzuba kuti: kkalenda lina Gregory lilwana kkalenda lyokwa Yahuwah!\nKotugwasya kutola mulumbe wakasimpe ooyu wakuti cibumbwa ca munyama cakabambwa kale kwiinda mumalailile aa Amelika. Kotumina kasimpe aaka akukawaalila kuzyooko kulaale, mbuli matuvwu aamasamu mpwaapupuluka cilimo kuya kulaale; kamwaabana abalongwenyoko nokuba bamukowa nkozyalilwa, kutegwa boonse batalike kuvwuntauzya Jwi Lyakwe cakutontomeka.


Levitiko 23 IBBAIB63 - Lino Jehova wakaambila Musa - Bible Search\nBuzuba bwa-Sabata, ipobwe lya-Pasika, amapobwe amwi\n1Lino Jehova wakaambila Musa kuti, 2-Ambila bana ba-Israyeli kuti, Ngaaya mapobwe aangu aabikidwe, mapobwe aa-Jehova ngemweelede kusalazya mbuli imbungano zisalala. 3-Mazuba aali musanu abumwi amucite milimo, pele buzuba bwamusanu aabili mbobuzuba bwa-Sabata bwakulyokezya, imbungano iisalalisya. Mutaciti mulimo nuuba umwi mulimbubo. Mbobuzuba bwa-Sabata bwa-Jehova mumaanda aanu oonse.\n4-Ngaaya mapobwe aabikidwe aa-Jehova, imbungano zisalala nzimweelede kubamba kuzi indi zyeelede, 5-Mumwezi mutaanzi, mubuzuba bwakumi aane bwamumwezi, kuciindi cagoko, ndipobwe lya-Pasika lya-Jehova. 6-Alimwi mubuzuba bwakumi amusanu bwamwezi oyo nguwenya ndipobwe lya-Jehova lyakulya zinkwa zitakwe bumena. Mazuba aali musanu aabili muleelede kulya zinkwa zitakwe bumena. 7-Mubuzuba butaanzi kunooba imbungano iisalala. Mutaciti milimo yamitukuta pe. 8Lino amutentele Jehova cipaizyo mazuba aali musanu aabili. Amubuzuba bwamusanu aabili kunooba imbungano iisalala; mutaciti milimo yamitukuta.\n9Nkabela Jehova wakaambila Musa kuti, 10-Ambila bana ba-Israyeli kuti, Mwasika buyo kunyika njendamupa, ciindi cakutebula zilyo zyayo, muleelede kuleta musunge wakabalwebalwe kakutebula kwanu kumupaizi, 11-elyo ayumbe oyo musunge kubusyu bwa-Jehova, kuti mutambulike. Mubuzuba butobela Sabata mupaizi auyumbe. 12Lino mubuzuba obo bwakuyumba musunge muleelede kutentela Jehova cipaizyo cakagutu kamwaka omwe katakwe kampenda. 13Acipaizyo cabusu antoomwe cilaba zipanzi zyobile zyakumi zyalusuwo lwabusu bunante buvwelene amafuta; citentelwe Jehova, cipaizyo cili abweema bubotezya, Acalo cipaizyo cakunywa cibe waini, cipanzi cane cansazi. 14Mutalyi zinkwa naaba maila mayoke naaba makunka matete mane san si mulete cipaizyo ca-Leza wanu, Ngumulao walyoonse mumazyalani aanu oonse mumakalilo aanu oonse.\n15-Lino kuzwa kubuzuba obo bwakuleta musunge wakuyumba, buzuba butobela Sabata, amubale mazuba mane kumane insondo zili musanu azibili. 16-Nkokuti mazuba aali makumi osanwe kusikila kubuzuba butobela buzuba bwa-Sabata bwamusanu aabili, Elyo mulatuulila Jehova cipaizyo cabusu bupya, 17-Amugwisye mumaanda aanu zinkwa zyobile zyakuyumba, zili azipanzi zyobile zyakumi zyalusuwo lwabusu bunante bujikidwe abumena, zibe zyakusoma zya-Jehova. 18Alimwi antoomwe azinkwa ezyo amulete tubelele tuli musanu atubili tutakwe kampenda tujisi mwaka omwe, amunamani omwe, abagutu bobile, babe cipaizyo cakutentela Jehova, antoomwe azipaizyo zyabo zyabusu azipaizyo zyakunywa, cituuzyo cili abweema bubotu bwakubotezya Jehova. 19-Alimwi amutuuzye sijembwe omwe, abe cipaizyo cazibi, atubelele tobile tuli amwaka omwe, tube cipaizyo caku tonto zya. 20-Mupaizi aziyumbe antoomwe azilyo zyakusoma, zibe cipaizyo cakuyumba kubusyu bwa-Jehova, antoomwe atubelele tobile. Zilasalalila Jehova, zilaba zyamupaizi. 21Nkabela mubuzuba obo mbubonya amulwiide bantu, kube imbungano iisalalisya. Mutaciti mulimo nuuba omwe wamitukuta. Ngumulao walyoonse mumakalilo aanu oonse mumazyalani aanu oonse.\n22-Ciindi cakutebula zilyo zyanyika yanu, mutamanisyi kutebula kuzyooko zyoonse zyamuunda nekuba kumaninizya zyakuvulula. Amuzisiile batengwana abeenzu. Ndime Jehova Leza wanu.\n23Alimwi Jehova wakaambila Musa kuti, 24-Ambila bana ba-Israyeli kuti, Mumwezi wamusanu aibili, mubuzuba butaanzi bwamumwezi, amubambe buzuba bwakulyokezya, buzuba bwakulizya myeembo yakwiibalusya, imbungano iisalalisya. 25Mutaciti mulimo nuuba omwe wamitukuta; amutentele Jehova cipaizyo.\n26-Alimwi Jehova wakaambila Musa kuti, 27-Mubuzuba bwakumi bwamwezi oyo wamusanu aibili, mbobuzuba bwakumanya milandu, Kulaba imbungano iisalala, nkabela muleelede kubombya myoyo yanu akutentela Jehova cipaizyo. 28Mubuzuba obo mbubonya mutaciti mulimo nuuba omwe, nkaambo mbobuzuba bwakumanya milandu, kuti mumanye milandu yanu kubusyu bwa-Jehova Leza wanu. 29-Kufumbwa muntu uutabombya moyo wakwe mubuzuba obo ulatandwa muciinga cakwe. 30Alakwe muntu uucita milimo mubuzuba obo mbubonya, njoomunyonyoona akati kabantu bakwe. 31Mutaciti mulimo nuuba omwe, Ngumulao walyoonse mumazyalani aanu oonse mumakalilo aanu oonse. 32Mbobuzuba busalalisya bwakulyokezya, nkabela muleelede kubombya myoyo yanu. Mubuzuba bwamusanu aane bwamumwezi, kutalika ciindi camangolezya, amubambe Sabata, kuzwa kumabbililo kusikila kumabbililo.\n33-Alimwi Jehova wakaambila Musa kuti, 34-Ambila bana ba-Israyeli kuti, Mubuzuba bwakumi amusanu bwamumwezi oyo wamusanu aibili, amazuba aali musanu aabili aatobela ndipobwe lyazilao lya-Jehova. 35Mubuzuba butaanzi kulaba imbungano iisalala, Mutaciti milimo yamitukuta. 36-Mazuba aali musanu aabili amutentele Jehova zipaizyo. Lino mubuzuba bwamusanu aatatu kulaba imbungano iisalala, nkabela mulatentela Jehova cipaizyo; njembungano iisalalisya; mutaciti mulimo nuuba omwe wamitukuta.\n37Ngaayo mapobwe aabikidwe aa-Jehova ngemweelede kubamba, abe ziindi zyakubungana kusalalisya, azyakuletela Jehova zipaizyo zyakutenta, zituuzyo azipaizyo zyabusu, zipaizyo azituuzyo zyakunywa, cimwi acimwi muhuzuba bwaco bweelede; 38kunze lyamasabata aa-Jehova, kunze lyazipo zyanu azikonkyo zyanu azilumbyo zyanu nzemuletela Jehova.\n39-Alimwi mubuzuba bwakumi amusanu bwamumwezi wamusanu aibili, mwamana buyo kutebula zilyo zyoonse zyamumyuunda yanu, amucitile Jehova ipobwe mazuba aali musanu aabili. Buzuba butaanzi bulaba buzuba busalala bwakulyokezya, abwalo buzuba bwamusanu aatatu bulaba buzuba busalala bwakulyokezya. 40-Lino mubuzuba butaanzi amubweze micelo yamisamu mibotu, amangwalala aatukunka, amitabi yamisamu iivovwede, amizimbwa yakutulonga, musekelele kubusyu bwa-Jehova Leza wanu mazuba aali musanu aabili. 41Libe ipobwe lya-Jehova mazuba aali musanu aabili aamumwaka. Ngumulao walyoonse mumazyalani aanu oonse. Eli ipobwe lilaba mumwezi wamusanu aibili. 42Amukale muzilao mazuba aali musanu aabili; boonse bazyalwe bamucisi ca-Israyeli bakale muzilao, 43-kuti bana banu bamazyalani oonse bazibe kuti ndakakazika bana ba-Israyeli muzilao ciindi eciya nendakabapozya munyika ya-Egepita. Ndime Jehova Leza wanu.\n44Elyo Musa wakalwiida bana ba-Israyeli mapobwe aabikidwe aa-Jehova.


2 Samuele 12 | Bbaibbele lili a Intaneti | Bbaibbele lya Busanduluzi Bwanyika Mpya\nMatalikilo Kulonga Levitiko Myeelwe Deuteronomo Joshua Babetesi Rute 1 Samuele 2 Samuele 1 Bami 2 Bami 1 Makani 2 Makani Ezara Nehemiya Esita Jobu Intembauzyo Tusimpi Mukambausi Lwiimbo Lwa Solomoni Isaya Jeremiya Malilo Ezekieli Daniele Hosea Joeli Amosi Obadiya Jona Mika Nahumu Habakuku Zefaniya Hagai Zekariya Malaki Matayo Marko Luka Johane Milimo Baroma 1 Bakorinto 2 Bakorinto Bagalatiya Baefeso Bafilipi Bakolose 1 Batesalonika 2 Batesalonika 1 Timoteyo 2 Timoteyo Tito Filimoni Bahebrayo Jakobo 1 Petro 2 Petro 1 Johane 2 Johane 3 Johane Juda Ciyubunuzyo 1 2 3 4 5 6 7 8 9 10 11 12 13 14 15 16 17 18 19 20 21 22 23 24\n2 Samuele 12:1-31\nNatani wasinsa Davida (1-15a)\nMwana wa Bati-seba wafwa (15b-23)\nBati-seba wazyala Solomoni (24, 25)\nMunzi wabana Amoni wa Raba wazundwa (26-31)\n12 Aboobo Jehova wakatuma Natani+ kuli Davida. Eelyo wakaunka kulinguwe+ akumwaambila kuti: “Kwakali baalumi bobilo ibakali kukkala mumunzi omwe, umwi wakali muvwubi, eelyo umwi wakali mucete. 2 Ooyu muvwubi wakalijisi mbelele aŋombe zinji;+ 3 pele ooyo mucete wakajisi buyo kabelele komwe kapwizi nkaakaulide.+ Wakali kukabamba alimwi kakali kukomenena antoomwe abana bakwe. Cakulya cisyoonto ncaakajisi akalo kakali kulya akunywida munkapu yakwe alimwi kakali kulala mumaanza aakwe. Kakaba mbuli mwanaakwe musimbi. 4 Kumane ooyo muvwubi wakaswaigwa mweenzu, pele tanaakabweza niiba yomwe yambelele naa ŋombe zyakwe kuti ajaile mweenzu wakwe. Muciindi caboobo wakabweza kabelele kamucete akukajaila mweenzu wakwe.”+ 5 Amvwe boobu Davida wakanyema kapati kujatikizya mwaalumi ooyo, eelyo wakaambila Natani kuti: “Masimpe mbubonya Jehova mbwali muumi,+ mwaalumi ooyo iwakacita boobo weelede kujaigwa! 6 Akaambo kakuti wakacita boobu alimwi tanaakatondezya lubomba, weelede kubbadela mbelele zyone+ akaambo kakabelele aako kapwizi.” 7 Mpoonya Natani wakati kuli Davida: “Yebo ndonduwe mwaalumi ooyo! Lino mboobu mbwaamba Jehova Leza wa Israyeli: ‘Mebo ndakakunanika kuba mwami wa Israyeli+ alimwi ndakakuvwuna kujanza lya Saulo.+ 8 Ndakakupa ŋanda yasimalelaako+ alimwi bamakaintu bakwe+ ndakababikka mumaanza aako alimwi ndakakupa ŋanda ya Israyeli aya Juda.+ Ikuti naa eezyo zyakuceela, ndalilibambilide kukuyungizizya azimbi.+ 9 Ino nkaambo nzi ncowakanyansya jwi lya Jehova kwiinda mukucita cintu cibi mumeso aakwe? Wakamujaya Uriya muna Heti apanga!+ Mpoonya wakabweza mukaintu wakwe kuti abe mukaintu wako+ nookamana kumujaya apanga lyabana Amoni.+ 10 Lino panga talikooyoozwa muŋanda yako,+ nkaambo wakandisampaula kwiinda mukubweza mukaintu wa Uriya muna Heti kuti abe mukaintu wako.’ 11 Mboobu mbwaamba Jehova: ‘Ndilakuletela mapenzi kuzwa muŋanda yako omwini;+ alimwi ndiyoobweza bamakaintu bako kolangilila, ndiyoobapa kumwaalumi uumbi,*+ eelyo uyakoona abamakaintu bako zuba kalibala.*+ 12 Nokuba kuti yebo wakacita cintu eeci cakusisikizya,+ mebo cintu ncenditiicite ndilacicita kumbele lyabana Israyeli boonse zuba kalibala.’”* 13 Mpoonya Davida wakati kuli Natani: “Ndamubisizya Jehova.”+ Natani wakaingula Davida kuti: “Awalo Jehova wakulekelela cibi cako.*+ Tokoofwa pe.+ 14 Nokuba boobo, akaambo kakuti wasampaula Jehova kwiinda mukucita cintu eeci, mwana uuyoozyalwa uyoofwa.” 15 Kumane Natani wakaunka kuŋanda yakwe. Lino Jehova wakapa kuti mwana ooyo mukaintu wa Uriya ngwaakazyala kuli Davida aciswe. 16 Davida wakatalika kukombelezya Leza mwini-mwini kujatikizya mwana mulombe ooyo. Mpoonya Davida wakaliimya kulya alimwi wakanjila muŋanda yakwe akoona ansi busiku boonse.+ 17 Aboobo baalu bamuŋanda yakwe bakaboola mpaakalede akusoleka kuti bamunyamune kuzwa ansi, pele wakakaka alimwi tanaakalya cakulya ambabo. 18 Lino mubuzuba bwaciloba mwana wakafwa, pele babelesi ba Davida bakayoowa kumwaambila kuti mwana wafwa. Bakati: “Mwana naakacili muumi twakali kwaambaula anguwe, pele tanaakatuswiilila pe. Aboobo ino inga twamwaambila buti kuti mwana wafwa? Ambweni inga wacita cintu cibi.” 19 Lino Davida naakabona babelesi bakwe kabavwiya-vwiya, wakazyiba kuti mwana wafwa. Aboobo wakababuzya babelesi bakwe kuti: “Sena mwana wafwa?” Mpoonya bakati: “Inzya wafwa.” 20 Aboobo Davida wakabuka ansi. Wakasamba akunana mafwuta,+ amane wakasama zisani zimbi akuunka kuŋanda+ ya Jehova kuyookomba. Naakamana, wakaunka kuŋanda* yakwe akulomba kuti aletelwe cakulya, eelyo bakamubikkila cakulya kumane wakalya. 21 Mpoonya babelesi bakwe bakamubuzya kuti: “Ino nkaambo nzi ncoocitila boobu? Mwana naakacili kupona wakali kuliimya kulya alimwi wakali kulila lyoonse; pele mbwaafwida buyo wabuka akutalika kulya.” 22 Davida wakaingula kuti: “Naakacili kupona mwana, ncobeni ndakali kuliimya kulya+ alimwi ndakali kulila lyoonse, nkaambo ndakali kuti, ‘Ambweni Jehova ulandifwida luzyalo akuti mwana ulapona.’+ 23 Lino mbwaanga wafwa, ino nkaambo nzi ncondeelede kuliimya kulya? Sena inga ndakonzya kumubusya?+ Ndiyakuunka kucuumbwe nkwabede,+ pele walo takapiluki kulindime pe.”+ 24 Mpoonya Davida wakaumbulizya Bati-seba+ mukaintu wakwe. Kumane wakoona anguwe. Mukuya kwaciindi wakazyala mwana musankwa eelyo wakaulikwa zina lyakuti Solomoni.*+ Lino Jehova wakali kumuyanda,+ 25 alimwi wakatumya jwi kwiinda mumusinsimi Natani+ kuti akamuulike zina lyakuti Jedidaya,* nkaambo Jehova wakali kumuyanda. 26 Lino Joabu wakazumanana kulwana Raba,+ munzi wabana Amoni+ akuubweza munzi wabwami.+ 27 Aboobo Joabu wakatuma batumwa kuli Davida kuyoomwaambila kuti: “Ndaulwana munzi wa Raba+ alimwi ndaubweza munzi wamaanzi.* 28 Lino bunganya basikalumamba basyeede akuulwana munzi ooyu, muubweze. Ikuti naa kutabi boobo, ndime nditiiubweze munzi ooyu, eelyo ulaulikwa zina lyangu.”* 29 Aboobo Davida wakabunganya basikalumamba boonse akuunka ku Raba, eelyo bakaulwana munzi ooyu akuubweza. 30 Mpoonya wakabweza musini iwakali kumutwe wa Malikamu. Musini ooyu wakali kulema talenta* lyangolida lyomwe, alimwi wakalijisi amabwe mayandisi, eelyo Davida wakasamikwa musini ooyo kumutwe. Alimwi wakabweza zisaalo zinji kapati+ kuzwa mumunzi ooyu.+ 31 Bantu ibakali kukkala mumunzi ooyu wakabatola akubabikka kuti babe basikubeza mabwe, basikubelesya zibelesyo zibosya zyabutale, basikubelesya tweembe twabutale alimwi akuba basikuuma zitina. Oobu mbwaakacita kuminzi yoonse yabana Amoni. Kumane Davida abasikalumamba boonse bakapiluka ku Jerusalemu.\n^ Naa “kumweenzinyoko.”\n^ Mu Chihebrayo, “mumeso aazuba eeli.”\n^ Mu Chihebrayo, “kumbele aazuba.”\n^ Naa “walekela cibi cako kuti ciinde.”\n^ Naa “kuŋanda yabwami.”\n^ Kuzwa kubbala lya Chihebrayo lyaamba kuti “Luumuno.”\n^ Nkokwaamba kuti “Uuyandwa a Jehova.”\n^ Ambweni caamba masena nkwaakali kuzwa maanzi aamumunzi ooyu.\n^ Mu Chihebrayo, “eelyo zina lyangu linakwiitwa alinguwo.”


“Amuswiilile Eci Ciloto”—Makani Aamba zya Josefa Abanabokwabo | Amwiiye Lusyomo Lwabo\nAMUBALE MU Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Guarani Gun Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Krio Lingala Lithuanian Luganda Luo Macedonian Malagasy Maltese Maya Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Turkish Twi Ukrainian Umbundu Urdu Vietnamese Xhosa Yoruba Zapotec (Isthmus) Zulu\nAMWIIYE LUSYOMO LWABO | JOSEFA\n“Amuswiilile eci Ciloto”\nJOSEFA wakalanga kujwe, kumwi kalombozya kubatija bantu mbaakali limwi. Kubusena ibwakali kunze aamalundu nkokwakali Horebu, munzi ookwabo. Bausyi ba Jakobo, bakali kuyoopiluka kuŋanda kumangolezya kabatazyi cacitika kumwanaabo ngobayandisisya. Pele Josefa kunyina naakali kuyoobabona lino; nkaambo ncaakazyi buyo musankwa ooyu ncakuti kunyina naakali kuyoobabona alimwi bausyi. Basambazi bakamulanga kumwi kabacaila nkamela mumugwagwa watakali kabotu iwakali kutozya kumbo. Bakalimvwa kuti lino Josefa wakali muntu wabo alimwi kunyina nobakali kuyoomuleka kuti abatije. Kulimbabo, musankwa ooyu wakali mbuli cintu ciyandisi cijisi zintu zinunkilila alimwi amafuta, nkokuti cintu cakusambala cidula icakali kuyoobapa mpindu ku Egepita.\nJosefa ulangilwa kuti myaka yakwe yakuzyalwa tiiyakali kwiinda ku 17. Inga mweezeezya kalanga mujulu ooko zuba nkolyakali kubbilila kulubazu lwa Lwizi Lupati, kumwi kayeeya zintu mbozyakamucincila. Cakamukatazya kusyoma kuti banabokwabo bakatiimujaye alimwi akuti bakamusambala kuti abe muzike. Kweelede kuti cakamwaalila kuliyumya kuti atalili. Tanaakali kukonzya kuzyiba zintu mbozyakali kuyooba kumbele.\nNokuba kuti Josefa tanaakajisi lwaanguluko pele wakali aalusyomo\nIno mbuti Josefa mbwaakalijana mubukkale oobu bukatazya? Alimwi ncinzi ncotukonzya kwiiya kulusyomo lwamulombwana ooyu wakakakwa abanabokwabo?\nJosefa wakazyalilwa mumukwasyi mupati, pele tiikwakali lukkomano alukamantano. Bbaibbele ncolyaamba kujatikizya mukwasyi wa Jakobo mbumboni busalede bwamapenzi aaboola akaambo kakukwata maali, nkokuti cilengwa Leza ncaakalekela akati kabantu bakwe kusikila ciindi mwanaakwe naakacitalisya alimwi cilengwa cakukwata mwanakazi omwe. (Matayo 19:4-6) Jakobo wakajisi bana babalilwa ku 14 kuzwa kubamakaintu bone, nkokuti bakaintu bakwe bobilo, Leya a Rakele alimwi ababelesi babo basimbi ba Zilipa a Biliha. Kuzwa kumatalikilo Jakobo wakali kumuyanda kapati mukaintu wakwe mubotu, Rakele. Tiicakali boobu kuli Leya, mupati wa Rakele walo ngwaakakwata kwiinda mukucengwa. Kutamvwana akati kabamakaintu aaba kwakazumanana, alimwi amunyono wakazumanana akati kabana babo.—Matalikilo 29:16-35; 30:1, 8, 19, 20; 37:35.\nRakele tanaakali kuzyala kwaciindi cilamfwu, pele ciindi naakazyala Josefa, Jakobo wakali kumuyanda kapati mwanaakwe wakubucembele bwakwe. Mucikozyanyo, ciindi banamukwasyi nobakali kuunka kuyooswaangana amwanookwabo Jakobo, silunya Esau, Jakobo wakasinizya kuti Rakele a Josefa ooyo iwakacili mwana, balikwabilidwe kusyule. Kweelede kuti izyakacitika mubuzuba oobu bwakakatazyide zyakali kuyoomujatikizya Josefa lyoonse. Amweezeezye buyo mbwaakalimvwa buzuba oobo naakali kulibuzya kumwi kapwatude meso cakugambwa ikaambo bausyi bakacembeede pele ibakajisi nguzu lino ncobakali kusunkuta. Kweelede kuti cakamugambya naakazyiba ikaambo: Bausyi bakali kutingana amungelo singuzu masiku aakaindide! Ino nkaambo nzi? Nkaambo kakuti Jakobo wakali kuyanda cilongezyo kuzwa kuli Jehova Leza. Bulumbu mbwaakapegwa Jakobo, nkucincwa kwazina lyakwe kuba Israyeli. Cisi coonse cakali kuyakwiitwa azina lyakwe! (Matalikilo 32:22-31) Kumbele, Josefa wakazyiba kuti bana ba Israyeli mbebakali kuyooba bamatata ba cisi coonse eeci!\nMukuya kwaciindi Josefa wakacitikilwa zintu zibyaabi kacili mulombe ciindi muntu ngwaakali kuyandisisya naakamusiya mukaindi buyo kasyoonto. Banyina bakafwa ciindi nobakali kutumbuka musyoonto wakwe, Benjamini. Bausyi bakausa kapati kujatikizya kusweekelwa ooku. Amweezeezye buyo mubuteteete Jakobo kasindula misozi ya Josefa kumwi kamuumbulizya kwiinda mukumwaambila bulangizi ibwakaumbulizya syaanene wakwe Abrahamu. Kweelede kuti Josefa cakamukulwaizya kuzyiba kuti Jehova wakali kuyoobabusya banyina bumwi buzuba! Alimwi buya ambweni Josefa wakaba aluyando lupati kujatikizya mbwali mwaabi “Leza . . wabaumi.” (Luka 20:38; Bahebulayo 11:17-19) Kuzwa ciindi naakafwa mukaintu wakwe, Jakobo lyoonse wakali kubayanda bana bakwe bobilo, mbaakazyala kuli Rakele.—Matalikilo 35:18-20; 37:3; 44:27-29.\nBana banji balakonzya kupoila akaambo kakuyandwa kapati kuli boobu, pele Josefa wakaiya bube bunji mbobakajisi bazyali bakwe, alimwi wakaba alusyomo luyumu alimwi akuzyiba ciluzi alimwi acitaluzi. Kajisi myaka iili 17, wakali kubeleka mulimo wabweembezi, alimwi wakali kubagwasya banabokwabo bamwi ciindi nobakali kulubizya. Sena wakali kuumuna buyo kutegwa kababotelwa anguwe? Kufwumbwa naa cakali buti, wakali kucita ciluzi. Wakali kubaambila bausyi. (Matalikilo 37:2) Ambweni eeci ncaakacita ncecakapa kuti bausyi kabamuyanda kapati. Eelo kaka eeci ncikozyanyo cibotu bakubusi Banakristo ncobeelede kulanga-langa! Ciindi nobasunkwa kusisa cibi cipati ncaacita muntu, ambweni camwanookwabo naa camweenzinyina, ncamaano kumwiiya Josefa kwiinda mukubazyibya aabo ibakonzya kumugwasya ooyo wacita cibi.—Levitiko 5:1.\nKuli azimwi nzyotukonzya kwiiya kujatikizya buumi mbwaakali kupona Josefa mumukwasyi. Nokuba kuti Banakristo mazubaano tabakwati naa kukwatwa mumaali, pele kuli mikwasyi iijisi bana bakujana. Boonse balakonzya kwiiya kumukwasyi wa Jakobo kuti kusalulula takukamantanyi mukwasyi pe. Bazyali basongo ibali mumukwasyi muli bana bakujana, balacita zyoonse nzyobakonzya kutegwa batondezye bana babo alimwi abaabo bakujana kuti balamuyanda umwi aumwi akuti aumwi ulijisi cileleko caalubazu ncakonzya kubelesya kupa kuti mumukwasyi kube lukkomano.—Baloma 2:11.\nJakobo wakali kumuyanda Josefa akaambo kakuti wakali aalusyomo alimwi wakali mululami\nAmbweni akaambo kakuti Josefa wakali sicamba mukucita zintu ziluzi, Jakobo wakamulemeka mwanaakwe musankwa. Wakamupangila jansi lyaalubazu mwanaakwe. (Matalikilo 37:3) Jansi eeli bamwi baliita kuti jansi lyamyeengo-myeengo naa jansi lyamabala-mabala, pele taakwe bumboni bunji butondezya busanduluzi buli boobu. Kweelede kuti lyakali lilamfwu alimwi lyeebeka lisika kumagolelo aamaanza alimwi aamaulu. Kuboneka kuti jansi eeli lyakali leelyo lisamwa abami naa bantu balemekwa.\nMasimpe kuti Jakobo wakacita oobo kajisi makanze mabotu alimwi kweelede kuti Josefa wakabotelwa kutondezyegwa luyando luli boobu abausyi. Pele jansi eeli lyakali kuyoomuletelela. Amuyeeye kuti mulombwana ooyu wakali kubeleka mulimo wabweembezi. Eeci caamba kuti wakali kubeleka mulimo uukatazya azisani zitasumbuli. Lino amweezeezye buyo musankwa ooyu kasamide cisani cabwami eeci kumwi kayaabwiinda mubwizu bulamfwu, katanta mumabwe mapati, naa kugwisya kabelele kacegwa mumamvwa. Kuyungizya waawo, mbuti cisani eeci icakali kutondezya Jakobo mbwaakali kumuyanda mwanaakwe mbocakali kuyoojatikizya cilongwe cakwe abanabokwabo?\nBbaibbele liingula kuti: “Pele bakulana bakwe, nebakabona kuti wisi ulamuyandisya kwiinda beenzinyina, bakamusula, kabataamba caluumuno kulinguwe.” * (Matalikilo 37:4) Tulakonzya kumvwisya kaambo ncobakamufwida munyono, pele tiicakali camaano kubanabokwabo Josefa kuba abube bubi buli boobu. (Tusimpi 14:30; 27:4) Sena kuli nomwakaba kale amunyono akaambo kakuti umwi wabikkilwa kapati maano naa kupegwa bulemu mbomwali kuyanda? Amuyeeye banabokwabo Josefa. Cikozyanyo cabo ciyiisya Banakristo boonse kuti ncamaano ‘Kukondwa abaabo bakondwa.’—Baloma 12:15.\nJosefa wakabona kuti banabokwabo tiibakali kumuyanda. Pele sena wakalisisa jansi lyakwe lyeebeka ciindi banabokwabo nobakali afwaafwi? Kweelede kuti wakasunkwa kucita boobo. Amuyeeye kuti Jakobo wakali kuyanda kuti jansi libe citondezyo cakuti wakali kumuyanda. Josefa wakali kuyanda kuti acite zintu kweelana ambobakali kumusyoma bausyi, aboobo cakusyomeka wakalisama jansi. Cikozyanyo cakwe cilatugwasya andiswe. Nokuba kuti Taateesu wakujulu kunyina nasalulula, zimwi ziindi ulapa babelesi bakwe bamwi basyomeka zyoolwe zimwi. Kunze lyaboobo, ubakulwaizya kuti kabaindene anyika eeyi iitali kabotu iizwide kutalilemeka. Mbubwenya mbuli jansi lya Josefa lyaalubazu, kulilemeka kabotu kwa Banakristo bakasimpe kupa kuti kabaindene abantu bamwi. Kulilemeka ooku kupa bamwi kubijilwa andiswe. (1 Petulo 4:4) Sena Munakristo weelede kulisisa kuti mubelesi wa Leza? Peepe—mbubonya Josefa mbwaatakaleka kusama jansi lyakwe.—Luka 11:33.\nZILOTO ZYA JOSEFA\nKakutanainda ciindi cilamfwu, Josefa wakalota ziloto zyobilo zigambya. Muciloto cakusaanguna, Josefa wakalibona mwini alimwi abanabokwabo, umwi aumwi kaanga musunta wamaila. Pele musunta wa Josefa wakaliimvwi mpoonya misunta yabanabokwabo yakauzinguluka musunta wakwe akuukotamina. Muciloto cabili, zuba, mwezi alimwi anyenyezi zili 11 zyakali kumukotamina Josefa. (Matalikilo 37:6, 7, 9) Ino ncinzi Josefa ncaakali kuyoocita kujatikizya ziloto eezyi zigambya alimwi zisalede?\nZiloto eezyi zyakazwa kuli Jehova Leza. Zyakali muciimo cabusinsimi alimwi makanze aa Leza akali aakuti Josefa aambile bamwi mulumbe wakali muziloto eezyi. Munzila imwi, Josefa wakali kweelede kucita eeco ncobakacita basinsimi bamwi ciindi nobakaambilizya mulumbe walubeta lwa Leza kubantu ba Leza bakazangide.\nCabupampu, Josefa wakabaambila boobu banabokwabo: “Amuswiilile eci ciloto ncindalota.” Banabokwabo bakacimvwisya ciloto eeci pele tiibakacikkomanina naaceya. Mukwiingula bakaamba kuti: “Ma! Sa uyooba mwami wesu? Sa uyootweendelezya swebo?” Alimwi mucibalo tubala kuti: “Nkabela bakaindilila loko kumusula nkaamba kaziloto zyakwe amajwi aakwe.” Ciindi Josefa naakaamba ciloto cakwe cabili kuli bausyi alimwi abanabokwabo, tiibakabotelwa pe. Tubala kuti: “Ma! Ncilotonzi eci ncowalota? Sa ncobeni tuzoosika, mebo abanyoko abakulana bako, kukukotama ansi kunembo lyako?” Nokuba boobo, Jakobo wakazumanana kwaayeeyesya makani aaya. Wakalibuzya naa Jehova wakali kubandika amwana ooyu.—Matalikilo 37:6, 8, 10, 11.\nJosefa tanaakali mubelesi wa Jehova wakusaanguna naa wamamanino kuluula mulumbe wabusinsimi watakali kuyootambulwa kabotu abantu alimwi iwakali kuyoosololela kukupenzyegwa. Jesu ngowakali mupati kwiinda mukuluula mulumbe uuli boobu alimwi wakaambila basikwiiya bakwe kuti: “Ikuti bakandipenzya mebo, bayoomupenzya andinywe.” (Johane 15:20) Banakristo bamisela iindene-indene balakonzya kwiiya zinji kulusyomo alimwi abusicamba bwamukubusi Josefa.\nKakutanainda ciindi cilamfwu kuzwa nozyakacitika eezyi, Jakobo wakatuma Josefa. Banabokwabo bapati bakali kweembela matanga kubusena bwakali kunyika afwaafwi a Sekemu, ooko nkobakazwanganide. Mbwaanga Jakobo wakali kubabikkila maano bana bakwe, wakatuma Josefa kuti akabone mbobabede. Sena inga mweezeezya mbwaakali kulimvwa Josefa? Wakalizyi kuti bana bokwabo bakali kumusulide kapati kwiinda kaindi! Ino mbuti mbobakali kuyookkomana kubona kuti Jakobo watuma Josefa kuba sikumwiiminina? Nokuba boobo, Josefa wakaunka mulweendo oolu.—Matalikilo 34:25-30; 37:12-14.\nLwakali lweendo lulamfwu—lwakali kutola mazuba one naa osanwe amaulu. Kuzwa ku Hebroni nkoili kunyika kuya ku Sekemu, kwakali makkilomita aasika ku 80. Pele Josefa naakasika ku Sekemu, wakazooziba kuti banabokwabo bakali ku Dotani, nkokuti makkilomita aali 22 kuya kunyika. Lino Josefa naakasika ku Dotani, banabokwabo bakamubona kaboola kacili alamfwu. Mpoonya mpoonya lusulo lwabo lwakakomena kapati. Mucibalo tubala kuti: “Ngooyo siziloto wasika. Atweende, tumujaye, tumuwaale mulilimwi lyamalindi, lino tulaamba kuti, Cinyama cibi camujaya. Tulabona na ziloto zyakwe zilaba buti.” Nokuba boobo Rubeni wakacikonzya kubakombelezya banabokwabo kuti bamuwaale buyo mucilindi kali muumi.—Matalikilo 37:19-22.\nKakunyina kuzyiba makanze aabo, Josefa wakasika kuli mbabo kumwi kazyi buyo kuti zintu zili buyo kabotu. Muciindi caboobo, banabokwabo bakamujata! Mpoonya calunya, bakamusamununa jansi lyakwe lyaalubazu akumukwelela kucilindi catakajisi maanzi akumuwaala mumo. Josefa wakawida mumo! Naakalimvwa kabotu wakasolekesya kuzwa mucilindi, pele cakaile kubaaba buyo. Wakali kubona buyo kabeela kasyonto kamakumbi kumwi kamvwa majwi aabanabokwabo. Wakalila kapati, akubakombelezya, pele tiibakamubikkila maano. Kabazwide lunya, bakakkala abusena bwakali afwaafwi akulya. Ciindi Rubeni naatakali ambabo, bakayanda kuti bamujaye musankwa ooyu, pele Juda wakabakombelezya kuti bamusambale kubasambazi muciindi cakumujaya. Munzi wa Dotani wakali afwaafwi anzila yakali kutozya ku Egepita njobakali kubelesya basimakwebo alimwi kalitanalampa bana Ismayeli abana Midyani bakasika. Katanapiluka Rubeni, bakamusambala mwanookwabo mubuzike amuulo wamasyekeli aali 20. *—Matalikilo 37:23-28; 42:21.\nJosefa wakacita ciluzi pele banabokwabo tiibakali kumuyanda naaceya\nLino atupiluke kubukkale bwaambwa kumatalikilo aacibalo eeci. Ciindi Josefa naakali kutolwa kumbo munzila iitozya ku Egepita, wakalibonya kuti kunyina cakwe lino. Wakalimvwa kusweeka! Myaka minji yakali kuyakwiinda kakunyina kuzyiba naa mukwasyi wakwe uli buti, nkokuti, kuzyiba naa Rubeni naakapiluka wakalimvwa buti kujana kuti Josefa tako; kuzyiba Jakobo mbwaakali kuyakuusa kucengwa kuti mwanaakwe ngwayandisya Josefa wakafwa; kuzyiba naa syaanene wakwe Isaka wakali buti, ooyo iwakacili kupona; alimwi akuzyiba naa musyoonto wakwe Benjamini wakali buti, walo ngwaakali kunooyeeya kapati. Pele sena Josefa wakacaala buyo cinkwa maanza?—Matalikilo 37:29-35.\nKuli cintu Josefa ncaakajisi calo banabokwabo ncobatali kukonzya kumunyanga: lusyomo. Wakalizyi zinji kujatikizya Leza wakwe Jehova, alimwi nokuba kuti tanaakacili kuŋanda, wakali mubuyumuyumu bwakutolwa mubuzike alimwi akweenda lweendo lulamfwu lwakuya ku Egepita alimwi akufwa nsoni akaambo kakusambalwa kali muzike kumuntu wakavwubide kapati muna Egepita, Potifara, kunyina wakali kuyoomunyanga lusyomo lwakwe. (Matalikilo 37:36) Lusyomo lwa Josefa alimwi amakanze aakwe aakuzumanana kuswena kuli Leza wakwe zyakali kuyaabukomena mumapenzi aali boobu. Muzibalo ziyoolembwa kumbele, tuyoobona lusyomo lwa Josefa mbolwakapa kuti Jehova azumanane kumubelesya alimwi akugwasya mukwasyi wakwe. Eelo kaka cilakonzya kutugwasya kwiiya lusyomo lwa Josefa!\n^ par. 15 Basikuvwuntauzya bamwi baamba kuti banabokwabo Josefa bakabona kuti ncobakamupeda jansi bausyi nkaambo kakuti bakali kuyanda kuti abe acoolwe cakuba mutaanzi kuzyalwa. Bakalizyi kuti Josefa ngowakali mutaanzi kuzyalwa kumukaintu ngwaakali kuyanda kukwata mubusena bwakusaanguna. Kuyungizya waawo, mwana mutaanzi kuzyalwa wa Jakobo, Rubeni, wakacita citondwa amukaintu wabausyi waambali, calo catakabakkomanisya bausyi alimwi cakapa kuti atabi acoolwe cakuba mutaanzi kuzyalwa.—Matalikilo 35:22; 49:3, 4.\n^ par. 25 Nomuba mumakani masyoonto mbuli bwayaaya, Bbaibbele lililuzi kapati. Malembe aamuciindi eeci atondezya kuti masyekeli aali 20 kanji-kanji ngowakali muulo wamuzike mu Egepita.\n“Ino Inga Ndacitila Nzi Cibi Cipati Cili Boobu?”\nMbuti Josefa mbwaakacikonzya kweeleba kusolekesya kwamuka Potifara kuti amoongelezye?


Marko 4 | Bbaibbele lili a Intaneti | Bbaibbele lya Busanduluzi Bwanyika Mpya\nZIKOZYANYO ZYA BWAMI (1-34)\nIkaambo Jesu ncaakali kubelesya zikozyanyo (10-12)\nCikozyanyo casikuminza capandululwa (13-20)\nLambe talivwumbwi cisuwo (21-23)\nCipimyo ncomubelesya (24, 25)\nSikuminza woona (26-29)\nNseke yamusitada (30-32)\nKubelesya zikozyanyo (33, 34)\nJesu waumuzya guwo (35-41)\n4 Alimwi wakatalika kuyiisya kumbali aalwizi, eelyo kwakamubunganina nkamu mpati yabantu. Aboobo wakatanta akukkala mubwato akuzwa kunkomwe, pele nkamu yoonse yakali mumbali, kunkomwe yalwizi.+ 2 Mpoonya wakatalika kubayiisya zintu zinji kwiinda muzikozyanyo,+ eelyo naakali kubayiisya, wakabaambila kuti:+ 3 “Amuswiilile. Amubone! Sikuminza umwi wakaunka kuyoominza.+ 4 Naakali kuminza, mbuto zimwi zyakawida mumbali aanzila, mpoonya bayuni bakaboola akuzilya. 5 Zimwi zyakawida anyika yamabwe aawo aatakali bulongo bunji, eelyo zyakamena cakufwambaana akaambo kakuti bulongo tiibwakali bunji.+ 6 Pele izuba nolyakabala, zyakaneta alimwi zyakayuma akaambo kakutasimpa miyanda. 7 Mbuto zimbi zyakawida mumamvwa, mpoonya mamvwa akakomena akuzisyaanikizya, aboobo tiizyakazyala micelo.+ 8 Pele zimwi zyakawida mubulongo bubotu, eelyo nozyakamena akukomena, zyakatalika kuzyala micelo iiyungizyidwe ziindi izili 30, izili 60 alimwi azili 100.”+ 9 Mpoonya wakayungizya kuti: “Ooyo uujisi matwi aamvwa, aamvwe.”+ 10 Lino naakaba alikke, aabo mbaakali limwi antoomwe abali Kkumi Ababili bakatalika kumubuzya kujatikizya zikozyanyo.+ 11 Eelyo wakabaambila kuti: “Nywebo mulaamvwisya maseseke+ aa Bwami bwa Leza, pele kuli baabo ibali kunze zintu zyoonse zili muzikozyanyo,+ 12 kutegwa nokuba kuti kulanga balakonzya kulanga pele tabakonzyi kubona, nokuba kuti kumvwa balakonzya kumvwa, pele tabamvwisyi caambwa; alimwi kunyina nobayoosanduka kutegwa balekelelwe.”+ 13 Alimwi wakabaambila kuti: “Tamucizyi cikozyanyo eeci, aboobo ino mbuti mbomukonzya kuzimvwisya zikozyanyo zimwi zyoonse? 14 “Sikuminza uminza jwi.+ 15 Aboobo, aaba nembuto zyakaminzigwa mumbali aanzila ooko jwi nkolyakaminzwa; pele mbobalitambwida buyo, Saatani ulaboola+ akulibweza jwi liminzidwe mulimbabo.+ 16 Mbubonya buyo aaba nembuto zyakaminzigwa anyika yamabwe; mbobalimvwida buyo jwi, balalitambula calukkomano.+ 17 Nokuba boobo, tabajisi miyanda, pele balazumanana kwakaindi kaniini; mpoonya mbwaasikila buyo mapenzi akupenzyegwa akaambo kajwi, balatyompwa. 18 Alimwi nkozili azimwi mbuto zyakaminzigwa mumamvwa. Eezyi mbaabo ibakalimvwa jwi,+ 19 pele kulibilika+ kwamubweende bwazintu obuno* akoongelezya kwalubono+ akuyandisya+ zintu zimwi zyoonse kulabweza busena akusyaanikizya jwi, mpoonya talicizyali micelo. 20 Mpoonya mbuto zyakaminzigwa mubulongo bubotu mbaabo ibaswiilila jwi akulitambula camaanza obilo akuzyala micelo iiyungizyidwe ziindi izili 30, izili 60 alimwi azili 100.”+ 21 Alimwi wakabaambila kuti: “Sena lambe noliyasyigwa lilavwumbwa cisuwo* naa kubikkwa mujungusi lyabulo? Sena talibikkwi acibikkilo calambe?+ 22 Nkaambo kunyina cintu cisisidwe citakayubununwi; kunyina cintu civwumbidwe kabotu-kabotu citakabi antangalala.+ 23 Kufwumbwa uujisi matwi aamvwa, aamvwe.”+ 24 Kumane wakabaambila kuti: “Amubikkile maano kuli zyeezyo nzyomutiimvwe.+ Cipimyo ncimupimya, andinywe ncomuyoopimizyigwa, inzya muyooyungizyilwa. 25 Nkaambo kufwumbwa muntu uujisi uyoopegwa azimwi,+ pele kufwumbwa muntu uutajisi, noziba zyeezyo nzyajisi uyoonyangwa.”+ 26 Aboobo wakazumanana kwaamba kuti: “Munzila eeyi Bwami bwa Leza buli mbuli muntu nasyanga mbuto mubulongo. 27 Uloona masiku akubuka bwaca, azyalo mbuto zilamena akukomena—pele tazyibi bwini mbozikomena. 28 Bulongo kubugama bulazyala micelo buce-buce, kusaanguna busonga mpoonya makunka, kumamanino kulaba nseke kumakunka. 29 Pele mbwaatubila buyo maila, ulatalika kwaacesa asikela, nkaambo ciindi cakutebula casika.” 30 Alimwi wakaamba kuti: “Ino inga twabukozyanisya anzi Bwami bwa Leza, naa ncikozyanyo nzi ncotukonzya kubelesya kubupandulula? 31 Buli mbuli nseke yamusitada, yalo aciindi noyasyangwa mubulongo inga nenseke nsyoonto kunseke zyoonse zili anyika.+ 32 Pele yasyangwa, ilamena akukomena kapati kwiinda zisyango zyoonse akuba amitabi mipati cakuti bayuni bauluka mujulu balajana aakukkala mucimvwule canjiyo.” 33 Wakabaambila jwi lya Leza kwiinda muzikozyanyo zinji+ zyamusyobo ooyu, kufwumbwa buyo kuti kabakonzya kumvwa. 34 Masimpe, taakwe naakali kwaambaula ambabo kakunyina kubelesya cikozyanyo, pele kumbali wakali kubapandulwida basikwiiya bakwe zintu zyoonse.+ 35 Alimwi mubuzuba oobo, nokwakaba kumangolezya, wakabaambila kuti: “Atuzabukile mutala eliya.”+ 36 Eelyo nobakaambila nkamu yabantu kuti baunke, bakamukkwezyeka mubwato alimwi kwakali mato aambi.+ 37 Lino kwakaba guwo pati, amayuwe akali kuuma kubwato, aboobo maanzi akatalika kunjila mubwato cakunga bwakatiibbile.+ 38 Pele walo wakalilede kusyule lyabwato, kabikkide mutwe acilitulisyo. Aboobo bakamubusya akumubuzya kuti: “Mwiiyi, sena unyina makani kuti tuyanda kufwa?” 39 Eelyo wakanyamuka akukalalila guwo akwaambila lwizi kuti: “Umuna! Batama!”+ Mpoonya guwo lyakaleka, alimwi kwakaumuna wi. 40 Aboobo wakababuzya kuti: “Nkaambo nzi ncomuyoowede boobu? Sena tamunaba alusyomo?” 41 Pele bakayoowa kapati, alimwi bakalibuzya kuti: “Ino mubwini nguni ooyu? Noliba guwo alimwi alwizi zilamumvwida.”+\n^ Naa “kwamuciindi ecino.” Amubone Bupanduluzi Bwamabala.


Nduwe Uulisalila Buumi Mbuyoopona Kunembo—Sala Buumi! (Deuteronomo 30:19)\nNgaziyakulinda | No. 2 2018\nBALA MU Acholi Afrikaans Albanian American Sign Language Amharic Arabic Argentinean Sign Language Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Biak Bicol Bislama Boulou Brazilian Sign Language Bulgarian Cambodian Catalan Cebuano Changana (Mozambique) Chichewa Chin (Hakha) Chinese (Traditional) Chinese Mandarin (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuukese Chuvash Cibemba Cinyanja Colombian Sign Language Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German German Sign Language Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Iban Ibanag Icelandic Igbo Iloko Indonesian Isoko Italian Italian Sign Language Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Poqomchi' Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Russian Sign Language Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Uzbek Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yoruba Zande Zapotec (Isthmus) Zulu\nNduwe Uulisalila Buumi Mbuyoopona Kunembo!\nNDUWE UULISALILA NA BUUMI MBUYOOPONA KUNEMBO? Bamwi bantu basyoma kuti zintu zichitika mubuumi bwabo zyakabambwa kale akuti tabalisalili pe. Chiindi nibakachilwa kuzuzikizya zipeekezyo zyabo tabalikataazyi pe. Baamba kuti, “Teenzindakabambilidwe pe.”\nBamwi balakonzya kumana manguzu akaambo kakubona kuti taakwe muntu uukonzya kumana kudyaaminina akutalulamisya kuvulide munyika. Nikuba kuti baleezya kuchita zintu zilikabotu pesi zintu zili mbuuli nkondo, kuvula kwamilandu, malwazi amapenzi aalichitikila zilikubakachizya kuti bazuzikizye zipeekezyo zyabo. Ngabalibuzya kuti ‘Ndilikataazizyaanzi?’\nNisimpe kuti zintu zichitika mubuumi zilakonzya kupa kuti tukachilwe kuzuzikizya zipeekezyo zyesu. (Mukambausi 9:11) Nikuba boobo, tulakonzya kulisalila buumi mbutuyanda kuyoopona kunembo. Bbayibbele litondeezya kuti buumi bwakunembo buyeeme munzila muntu njasalaayo. Langa-langa nzilyaamba.\nMaIsrayeli nibakali baba afwiifwi kunjila Munyika Yachisyomezyo, Musa wakabalayilila kuti: “Buumi alufu, lulongezyo alutuko, zyoonse ndazibika kuti mulisalile. Amusale buumi, kuti mupone, nywebo abana banu. Amuyandisye Jehova Leza wanu, amuswiilile ijwi lyakwe, amumukakatile.”—Deuteronomo 30:15, 19, 20.\n“Buumi alufu, lulongezyo alutuko, zyoonse ndazibika kuti mulisalile. Amusale buumi.”—Deuteronomo 30:19\nLeza wakafutula maIsrayeli kuzwa kubuzike kuEgepita alubo wakabasyomezya kuti bakali kuyoopona buumi bulikabotu Munyika Yachisyomezyo. Pesi bakeelede kuchita zimwi zintu kuti bajane zilongezyo eezyo. Bakeelede ‘kusala buumi.’ Bakali kuyoozichita biyeni? Kwiinda ‘mukuswiilila jwi lyaLeza akukakatila kulinguwe.’\nAndiswe mazubaano tweelede kulisalila buumi mbutuyanda kuyoopona kunembo. Ulakonzya kusala kuyoopona buumi butamani muparadayizi aanyika kuti wayanda Leza, waswiilila jwi lyakwe akukakatila kuli nguwe. Pesi eezi ziswaanizyaanzi?\nSALA KUYANDA LEZA\nLuyando mbube bwaLeza buyandikana. Mwaapostolo Johane kazulwidwa amuuya uusalala wakalemba kuti, “Leza nduluyando.” (1 Johane 4:8) Nkinkaako, chiindi Jesu naakabuzigwa mubuzyo wakuti nguuli mulawu mupati wakati: “Yanda Leza Jehova wako amoyo wako woonse, amoya wako woonse, amumiyeeyo yako yoonse.” (Matayo 22:37) Tweelede kuyanda Jehova kazizwa aansi aamoyo kutali kuupawupa ameso. Nkamboonzi nitweelede kumuyanda?\nJehova ulabayanda bantu mbuuli bazyali mbubachita bana babo. Nikuba kuti bazyali tabamaninide pesi bayanda kuti bana babo babotelwe mubuumi, nkinkaako balabalaya, balabalumbayizya alubo balabagwasilizya. Pesi bazyali balangililaanzi kubana babo? Bayanda kuti bana babo babayande akuti baswiilile nzibabayiisya nkaambo zilabagwasya. Zilaantanganana kuti tweelede kuyanda Ndeende wesu wakujulu nkaambo utuchitila zintu zyiingi.\nSWIILILA JWI LYAKWE\nKweendelana ambulibelesedwe muBbayibbele, bbala lyakuti “kuswiilila” liswaanizya “kuchita” zintu nzwaabuzigwa. Teenzizyo na nzitwaamba chiindi nitubuzya bana kuti, “Amuswiilile bazyali banu”? Nkinkaako, kuswiilila jwi lyaLeza chaamba kwiiya nzyayanda akuzichita. Nikuba kuti tatukonzyi kumvwa Leza kalikwaambuula pesi tulakonzya kumuswiilila kwiinda mukubala akubelesya zili muJwi lyakwe Bbayibbele.—1 Johane 5:3.\nJesu wakatondeezya mbukuyandikana kuswiilila Jwi lyaLeza naakati: “Teensi insima ilike njaaponena muntu, ulaponena amajwi oonse aazwa kumulomo wa-Leza.” (Matayo 4:4) Mbukunga chakulya chakumubili chilatugwasya, kuba aluzibo atala aLeza kulatugwasya. Kutugwasya biyeni? Mwaami musongo Solomoni wakati: “Busongo bulatabilila mbubonya mbuli mali mbwaatabilila, aluzibo lulagwasya nkaambo busongo bulavuna buumi bwabaabo babujisi.” (Mukambausi 7:12) Luzibo abusongo zizwa kuli Leza zilakonzya kutukwabilila mazubaano alubo zitugwasya kuti tusale munzila iyoopa kuti tukajane buumi butamani kunembo.\nKUKAKATILA KULI NGUWE\nYeeya chikozyano chaJesu nchitwakiiya muchiiyo chayinda chili amajwi aati: “Mulyango uumanikide anzila iipatide njiitola kubuumi, nkabela abo biijana mbace.” (Matayo 7:13, 14) Kweenda munzila eeyi kuyootugwasya kuti tukkale katuli afwiifwi amuzulwidi mupati alubo kuyoopa kuti tukajane buumi butamani. Nkinkaako, tweelede kukkala katuli abweenzuma bulikabotu aLeza. (Intembauzyo 16:8) Kujana twazichita biyeni eezi?\nBuzuba abuzuba kuli zintu zyiingi nzitweelede kuchita anzituyanda kuchita. Zintu eezi zilakonzya kupa kuti tubule chiindi chakuyeeyesesya atala azintu Leza nzyayanda kuti tuchite. Nkinkaako, Bbayibbele litubuzya kuti: “Amucenjele loko mbumweenda. Muteendi mbuli bafubafuba, pe, amweende mbuli basimaanu. Amujatisye loko ciindi canu coonse, nkaambo kakuti mazuba aasunu mabi.” (BaEfeso 5:15, 16) Kubikka zintu zyabukombi mubusena bwakusaanguna kupa kuti tube abweenzinyina bulikabotu aLeza.—Matayo 6:33.\nNikuba kuti tukonzyi kuchincha zintu zyakachitika chiindi pesi ulakonzya kusala kuyoopona buumi bulikabotu kunembo. Bbayibbele litondeezya kuti Ndeende wesu wakujulu Jehova ulatuyanda alubo litubuzya nzyayanda kuti tuchite. Musinsimi Mika wakaamba kuti:\n“Wakutondezya, O muntu, cintu cibotu mbucibede. Taakwe cintu cimbi Jehova ncayanda kulinduwe, pele kucita bululami akuyanda luzyalo akweenda cakulibombya a-Leza wako.”—Mika 6:8.\nUyooswiilila Jehova na kuti ukajane zilongezyo nzyaakasyomezya aabo bamuswiilila? Nduwe uulisalila!\nKuyanda Kuziba Ziyoochitika Kunembo\nBasikupandulula Bweende Bwanyenyeezi Abasondi—Balizizi Na Choonzyo Zintu Ziyoochitika Kunembo?\nBumboni Butondeezya Kuti Businsimi bwamuBbayibbele Mbwachoonzyo\nUlakonzya Kupona Kukabe Kutamani Aanyika\n“Babombemyoyo Bayoovuba Nyika”\nText Sala naa uyanda kukkopa zyakamwayigwa zilekkodedwe NGAZIYAKULINDA No. 2 2018 | Mazuba Aalikunembo Anooli Biyeni?\nNo. 2 2018 | Mazuba Aalikunembo Anooli Biyeni?\nNGAZIYAKULINDA No. 2 2018 | Mazuba Aalikunembo Anooli Biyeni?


Zyakachitika Mubuumi: Wakasaanguna Kafwaba—Kumamanino Wakazoonota | Samuel F. Herd\nBALA MU Afrikaans Albanian Altai Alur American Sign Language Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Brazilian Sign Language Bulgarian Cakchiquel Catalan Cebuano Chichewa Chilean Sign Language Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Croatian Czech Dakota Dangme Danish Digor Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German German Sign Language Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Italian Sign Language Japanese Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Poqomchi' Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulan Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nWakasaanguna Kafwaba—Kumamanino Wakazoonota\nAkaluulwa aa SAMUEL F. HERD\nNdakazyalilwa mukaanda kamapulanga alubo ndakakomenena kukadolopo kaniini kategwa Liberty, Indiana, kuU.S.A. Ndili wachine mumpuli yakulindiswe, wakusaanguna mwaalumi, mpawo kwatobela basimbi babili. Ndili abanike batatu, balombe babili amusimbi.\nKaanda kamapulanga mundakazyalilwa\nKANDICHIIYA, zintu zyiingi teezyakachincha. Bantu mbindakiiyaabo ndakali bazi, abalabo bakalindizi nkaambo chiindi chiingi bantu mbindakali kusaangunaamwi chikolo twakali kumaninsyaamwi.\nTuzyedwe katuli 7 alubo ndakaba aluzibo atala azyakulima kandichili mukubusi\nKukadolopo kakuLiberty, kwakali mapulazi alubo kwakali kulimwa zipopwe. Nindakazyalwa, ndeende wakali kubeleka kuli limwi pulazi. Ndakayiya kweenzya ntalakita alubo ndakaba aluzibo atala azyakulima kandichili mukubusi.\nNdeende wakali wakomena nindakazyalwa. Wakali aminyaka iili 56, baama bakali a35. Ndeende taakalikwe mubili pesi wakalisimide, kabeleka changuzu alubo wakatuyiisya toonse kuti katuchita oobo. Taakali kufola mali nyingi pesi wakali kubona kuti tulazijana zintu ziyandikana mbuuli busena bwakukkala, chakulya azyakuzwaata. Wakali kutulangania chiindi choonse. Ndeende wakatusiya kali aminyaka iili 93. Baama bakatusiya kabali aminyaka iili 86. Boonse teebakali kukomba Jehova pe. Mwanikaangu nguwe alikke ukomba Jehova alubo wakaba mwaalu kuma1970 nibwakatalika bubambe oobu.\nBaama bakali kuziyandisya zyabukombi. Bakali kwiinka andiswe Nsondo aNsondo kuchikombelo chitegwa Baptist. Kandili aminyaka iili 12, ndakayiisigwa njiisyo yakuti Leza uli muzipanzi zitatu. Ndakabuzya baama kuti: “Zichitika biyeni kuti Jesu abe Mwana akuba Ndeende muchiindi chimwi?” Bakandisandula kuti: “Mwanaangu, eezi tazimvwisisiki pe. Ninsiswa.” Nisimpe ndakali kubonaanga ninsiswa nkaambo teendakali kuzimvwisisisya pe. Nindakaba aminyaka iili 14, ndakabbabbatizigwa mukalonga kakali afwiifwi ankutwakali kukkala. Ndakabbizigwa tutatu kweendelana anjiisyo yakuti Leza uli muzipanzi zitatu.\nMu1952—Kandili aminyaka iili 17 kanditanaba silumamba\nNindakali kusekkondali, ndakali amweenzuma wakali mukabunga kabantu bachita zyakulwana mpawo wakandisungwaazya kuti andime ndichite mbuuli nguwe. Nkinkaako, ndakazumina kuti ndiliswaanizye ambunga iitegwa Golden Gloves. Ndakafwambaana kuleka nkaambo teendakali kukonzya pe kulwana. Mukuya kwachiindi, ndakaba silumamba waU.S., mpawo ndakaakubelekela kuGermany. Beendelezi besu bakali kubonaanga ndakali kukonzya kuzulwida nkinkaako, bakanditola kuchikolo chitegwa Noncommissioned Officers Academy. Bakali kuyanda kuti ndibeleke mulimu wabusilumamba kwabuumi bwangu boonse. Nikuba boobo, teendakali kuyanda kuba silumamba kwabuumi bwangu boonse. Nindakabeleka kwaminyaka iibili, ndakasala kusiya mulimu ooyo mu1956. Mukuya kwachiindi, ndakazoojana mulimu wabusilumamba uusiyene awakusaanguna.\n1954-1956—Ndakali silumamba waU.S kwaminyaka iibili\nKUTALIKA BUUMI BUPYA\nKanditanayiya kasimpe, teendakali kukumvwisisisya pe kuti kuba mwaalumi wachoonzyo kwaambaanzi. Mamuvi ngindakali kweebela abantu mbindakali kumvwanana aabo bakandinyongania. Bantu bakali kukambawuka ndakali kubabona kuti teebakali baalumi bachoonzyo pe. Pesi zintu nzindakayiya zyakachincha buumi bwangu. Bumwi buzuba, nindakali kweenzya kamoota kangu kasalala kajulika aajulu, bamwi basimbi bakandibbabbayisya. Bakali banike bamukwasaangu, wakakwete muchizi wangu mupati. Basimbi aaba bakali Bakamboni baJehova. Bakandipede mamagazini aNgaziyakulinda aAwake!, pesi zyakalembedwe muNgaziyakulinda teendakali kuzimvwisisisya pe. Bakanditamba kuti ndisike kuChiiyo chaBbuku chaMbungano. Ooyu wakali muswaangano wakwaambuuzyania atala aBbayibbele alubo wakali kuchitilwa kulimbabo. Ndakabasandula kuti ndilabona. Basimbi aabo bakandibuzya kuti: “Ulasika na choonzyo?” Ndakati “Ndilasika.”\nNikuba kuti teendakali kuyanda kwiinka pesi ndakayeeyesesya atala achisyomezyo changu. Nkinkaako, ndakiinka. Bana mbabo bakandiyumya mate munkanwa, nkaambo bakali aluzibo lwiingi atala aBbayibbele. Nikuba kuti twakali twaba achiindi katwiinka kucheechi Nsondo aNsondo abaama pesi teendakalikwe luzibo lwiingi atala aBbayibbele. Eezi zyakapa kuti ndibe achiyandisyo chakuziba zyiingi. Ndakasaanguna kwiiya Bbayibbele alubo ndakayiya kuti zina lyaLeza Singuzuzyoonse nguJehova. Chiindi, ndakabuzizye baama atala aBakamboni baJehova pesi bakandisandula kuti, “Bakomba umwi mudaala uutegwa Jehova.” Kwiiya nkundakali kuchita kwakandijula kumeso.\nNdakiinkilila kunembo muzintu zyabukombi nkaambo ndakabona kuti aaka kakali kasimpe. Ndakabbabbatizigwa muMarch 1957, kakwiindide myeezi iili 9 kuzwa nindakasaanguna kunjila miswaangano yambungano. Maboneno aangu atala abuumi akachincha. Ndilabotelwa lino kuti ndakayiya kuzwa muBbayibbele zintu zipa kuti ndibe mwaalumi wachoonzyo. Jesu wakalimaninide. Wakali amanguzu miingi akali kukonzya kupa kuti muntu ulibona kuti ‘mwaalumi uusimide’ abe wabuyo kuti twamukozyanisya anguwe. Taakali kulwana pe, pesi wakazumina ‘kufwiinsigwa’ mbuuli mbukwakasinsimidwe. (Is. 53:2, 7) Ndakayiya kuti mutobeli waJesu weelede “kuba mutete-moyo.”—2 Tim. 2:24.\nNdakasaanguna kupayona mumunyaka wa1958. Nikuba boobo, ndakeelede kuleka kupayona kwachiindi chifwiifwi. Nkamboonzi? Nkaambo ndakali kuyanda kukwata Gloria, wakali umwi wabasimbi bakanditambide kuchiiyo chabbuku chambungano. Tandilisoli pe akusala nkundakachita. Gloria wakali pwapwapwa, asunu mbachibede. Kulindime uyandikana loko kwiinda dayamondi. Ndilabotelwa kuti twakakwatana. Amumvwe kali kumubuzya makani mache atala anguwe:\n“Tuli 17 mumpuli yakulindiswe. Baama bakali Kamboni. Bakatusiya kandili aminyaka iili 14. Kuchiindi eecho, ndeende wakasaanguna kwiiya Bbayibbele. Ndeende wakachita mabambe amupati wachikolo nkutwakali kwiiya nkaambo Baama bakali batusiya. Mukulanaangu wakali kwiiya kusekkondali nkinkaako, Ndeende wakatukumbilila kuti katusotosya amwi mazuba kuchikolo. Twakali kuchinchaana kwiinka kuchikolo kuti tukonzye kusyaala abanike besu akuti Ndeende ajane katuli twajika chakulya chagoko, naazwa kumulimu. Mupati wachikolo wakazumina alubo twakali kuchinchaana kusikila mukulanaangu naakamaninsya chikolo. Mpuli zyaBakamboni baJehova zibili zyakatuyiisya Bbayibbele alubo katuli 11 twakaba Bakamboni baJehova. Kuzwa chiindi, ndakali kukuyanda kukambawuka nikuba kuti ndakali abweeme. Mulumaangu wakali kundigwasya chiindi choonse kuti ndizunde penzi eeli.”\nMuFebruary 1959 ndakamukwata Gloria. Twakatalika kupayona. MuJuly twakalembela kuyoobelekela kuBbeteli nkaambo twakali achiyandisyo chakubelekela kumawofesi mapati. Mukwesu Simon Kraker wakatubuzisisya. Wakatubuzya kuti kuchiindi eecho, kuBbeteli teekwakali kutambulwa bantu bakwetene. Chiyandisyo chakuyoobelekela kuBbeteli teechakamana pe pesi zyakatola chiindi chilamfu kuti chizuzikizigwe.\nTwakalembela kumawofesi mapati katukumbila kuti tukabelekele kubusena buyanda basikugwasilizya. Twakabuzigwa kuti tukabelekele kuPine Bluff, Arkansas. Kuchiindi eecho kuPine Bluff kwakali mbungano zibili, imwi yakali yamakuwa imwi yabantu basiya. Twakabuzigwa kuti tukabelekele kumbungano yabantu basiya yakali abasikupupulula bali 14 luzutu.\nMulakonzya kugamba kuti nkamboonzi Bakamboni baJehova nibakali kubonekaanga balasalulana. Nsandulo njakuti kuchiindi eecho taakwe nzibakali kukonzya kuchita pe. Kwakali milawu yakali kukasya bantu basiya amakuwa kuti bakkale aamwi mbuuli kunjilaamwi miswaangano alubo eezi zyakali kweeta mapenzi. Mumasena miingi, bakwesu bakali alukanda lusiyene bakali kuyoowa kuti banjilaamwi miswaangano yambungano muNg’anda yaBwaami iimwi nkaambo yakali kukonzya kudilisigwa. Eezi nzizyo zyakali kuchitika. Bakamboni basiya bakali kusungwa naakuti kuumwa kuti bakambawukila mukuwa kung’anda ang’anda. Nkinkaako, kuti mulimu wakukambawuka uzwidilile, twakiswiilila milawu eeyi katuli abulangilizi bwakuti zintu zyakali kuzoochincha.\nTwakali kuswaana buyumu-yumu mumulimu wakukambawuka. Nikuba kuti twakali kubelekela muchilawu chakali kukkala bantu basiya pesi chakutayeeyela, twakali kunoonga twakonkomona ang’anda kukkala makuwa. Twakali kusaanguna kubona kuti tumukambawukile na naakuti tukumbile lulekelelo. Kulaamwi masena, nzizyo zyakali kuchitika.\nKuti tukonzye kupayona, twakali kuchita imwi milimu. Milimu myiingi njitwakali kubeleka twakali kufola $3 abuzuba. Mukayintu wangu wakali kuchita milimu yamung’anda. Muliimwi ng’anda bakandizumizya kuti ndimugwasye mpawo twakafwambaana kumaninsya. Bakatupa chisusulo mpawo ndakalyaamwi amukayintu wangu. Mviki amviki mukayintu wangu wakali ku-ayina zigogo zyayimwi mpuli. Ime ndakali kusalazya lubuwa, mawindo akuchita imwi milimu yaang’anda. Chimwi chiindi, nitwakali kubelekela imwi mpuli yamakuwa, mukayintu wangu wakali kusanzya mawindo kali mukati, ime kandili aanze. Twakabeleka buzuba boonse nkinkaako, twakapegwa chisusulo. Mukayintu wangu wakalida mung’anda pesi kakkede kule ampuli eeyo mpawo mebo ndakalida aanze kugalaji. Teezyakandichisya moyo pe eezi. Chakali kunona chakulya nchibakatupa. Mpuli eeyi yakali kabotu pesi bakali kunyonganisigwa azintu zyakali kuchitika achiindi eecho. Limwi zuba kwakachitika chimwi chintu, nitwakayimikila kuti tutile mafuta mumoota. Nitwakatila mafuta mumoota ndakakumbila mwaalumi wakali kubeleka mpawo kuti mukayintu wangu abelesye chimbuzi. Kaangide kumeso wakati, “Kulikkiidwe.”\nZINTU ZITALUBIKI NZITWAKACHITILWA\nNikuba boobo, twakali kubotelwa kuba abakwesu alubo mulimu wakukambawuka wakali kupa kuti tubotelwe. Nitwakasika kuPine Bluff, twakakkala amukwesu wakali mulangizi wambungano. Mukayintu wakwe taakali kukomba pe nkinkaako, mukayintu wangu wakatalika kwiiya Bbayibbele anguwe. Andime ndakasaanguna kwiiya Bbayibbele amwanaabo amulumaakwe. Banyina amwanaabo bakasala kukomba Jehova mpawo bakabbabbatizigwa.\nTwakali abeenzuma mumbungano yamakuwa. Bakali kututamba kuti tuzoolyaamwi pesi bakali kusisikizya. Achiindi eecho mbunga iitegwa Ku Klux Klan (KKK) yakali kusumpula kusalulana. Ndichiyeeyede bumwi buzuba ndakabona umwi mwaalumi wakakkede aanze ang’anda yakwe kazweete mbuuli mbubakali kuzwaata bakabunga kaKKK. Nikuba boobo, eezi teezyakalesya bakwesu kuti batondeezyanie luzyalo. Chimwi chiindi twakali kuyanda mali yakuti tuye kumuswaangano wabbooma alubo umwi mukwesu wakazumina kuula moota yesu iitegwa Ford yamu1950. Nikwakiinda mweezi, bumwi buzuba twakasika kung’anda katukatede nkaambo zuba lyakali kupya alubo twakali twazwa kukumbawuka kung’anda ang’anda akubona zyiiyo zyaBbayibbele. Nitwakasika ang’anda twakagamba. Twakajana moota yesu ang’anda. Twakajana kagwalo aawindo lyamoota kakalembedwe kuti: “Ndakuboozya moota yako kachili chipo. Ndime mukombinyokwe.”\nAlubo kuli chimwi chintu chakachitika nchinditalubi pe. Mumunyaka wa1962 ndakatambwa kuti ndikanjile Chikolo Chamulimu waBwaami kuSouth Lansing, New York. Chikolo eechi chakali kutola mweezi alubo bakwesu bakali kuzulwida mumbungano, mabazu amabbooma, bakali kuyoojana malayilile aagwasya. Nindakatambwa teendakali kubeleka alubo teendakalikwe mali. Nikuba boobo, kwakali imwi kkampani yamafooni yakali kuyanda kundinjizya mulimu. Ndakali kuyooba muntu uusiya wakusaanguna kubelekela kkampani eeyi kaansinga ndakiinka. Kumamanino bakandibuzya kuti bakali kuyoondinjizya mulimu. Niinzi nzindakeelede kuchita? Teendakalikwe mali yakuti ndiye kuNew York. Ndakayeeya kuti ndizumine mulimu ooyu mpawo ndileke kwiinka kuchikolo. Chiindi nindakali kulibambila kulemba lugwalo lwakuti nsichikonzyi kuya kuchikolo, kwakachitika chimwi chintu nchinditalubi.\nUmwi muchizi wamumbungano wakakwetwe amwaalumi uutakombi, wakakonkomona kuseeni-seeni mpawo wakanditambikizya envelopu. Envelopu eeyo yakali aamali. Muchizi ooyo abana bakwe baniini bakali kubuka kuseeni kuti bakabwezelele kkotoni akumwa masokwe kuti bakonzye kujana mali yakuti ndiye kuchikolo. Muchizi ooyo wakati, “Yinka kuchikolo ukayiye zyiingi mpawo uboole uzootuyiisye.” Kuzwa waawo, ndakakumbila kkampani yamafooni kuti ndisaangune kubeleka kakuli kwiinda mviki zili 5. Bakandibuzya kuti, “Tazichiti pe.” Eezi teezyakandikataazya pe. Ndakali ndasala kale. Ndilabotelwa kuti teendakawuzumina pe mulimu ooyu.\nMukayintu wangu uchiyeeya chiindi nitwakachili kuPine Bluff. Waamba kuti: “Ndakali kubuyanda busena oobu. Ndakali azyiiyo zyaBbayibbele zili 15 kusika ku20. Buzuba abuzuba kuseeni, twakali kuchita mulimu waang’anda ang’anda mpawo buzuba boonse twakali kwiiya abantu Bbayibbele, chimwi chiindi kusika kuma11 mansiku. Kukambawuka kwakali kunoneezya. Teendakali kuyanda kuchincha mulimu ooyu. Teendakali kuyanda pe kubeleka mulimu wabbazu pesi kuli zimwi Jehova nzyaakatubambilide.” Alubo wakazizuzikizya.\nNitwakali kupayona kuPine Bluff, twakalembela kuti tube mapayona ayandikana. Twakali abulangilizi nkaambo mulangizi wabbooma wakali kuyanda kuti tugwasilizye mbungano yakuTexas alubo wakali kuyanda kuti twiinke katuli mapayona ayandikana. Nzyaakatubuzya zyakatubotezya. Twakalindila, kumwi katulanga mukabbokesi kabikkilwa tugwalo kuti amwi tulajana kagwalo kazwa kuMutabi pesi twakali kujana kakutakwe chintu. Bumwi buzuba, twakazoojana lugwalo lwakuti tuye kumulimu wakweendeenda. Eezi zyakachitika muJanuary 1965. Mukwesu Leon Weaver lino mulangizi waKkomiti yaMutabi kuUnited States, wakasalwa kuti abe mulangizi wabbazu mumunyaka ooyo.\nKuba mulangizi wabbazu kuchiindi eecho kwakali kundiyoosya. Kakuchisyeede munyaka uumwi, mulangizi wabbooma uutegwa James A. Thompson, Jr. wakalanga-langa zyeelelo zyangu. Wakandibuzya zimwi nzindakeelede kubambulula kuti ndibe mulangizi wabbazu uulikabotu. Nikuba kuti ndakali achiindi chifwiifwi kandili mumulimu wabbazu pesi lwakandigwasya lulayo ndwaakandipa. Nindakasalwa kuba mulangizi wabbazu, ndakasanguuna kubeleka amukwesu Thompson wakali mulangizi wabbooma. Ndakayiya zyiingi kumukwesu ooyu wakasimide muzintu zyabukombi.\nNdilabalumba bakwesu bakandigwasya\nKuchiindi eecho, balangizi bamabazu bakali kuyiisigwa kwachiindi chifwiifwi. Kwamviki iimwi, ndakali kubona mbaakali kuchita mulangizi wabbazu wakaswayide imwi mbungano. Mpawo mumviki yakali kutobela, wakali kulanga mbundakali kuchita nindakaswaya imwi mbungano. Wakandibuzya aamwi malayilile ngindakeelede kubelesya. Kuzwa waawo twakali kulibonena. Ndakabuzya mukayintu wangu kuti: “Tuzookonzya na kubeleka atulikke?” Mukuya kwachiindi ndakabona chimwi chintu chiyandikana. Ndakabona kuti bakwesu balakonzya kutugwasya kuti twabakumbila kuti batugwasye. Ndilamulumba mukwesu J. R. Brown wakali mulangizi weendeenda amukwesu Fred Rusk wakabeleka kuBbeteli nkaambo bakandigwasya.\nKuchiindi eecho, bantu bakachili kusalulana lukanda. Chiindi nitwakali kuswaya imwi mbungano yachiTennessee, bakabunga kaKKK bakali kumacha. Ndichiyeeyede bamwi bakwesu bakali kukambawuka nibakali kuyanda kuula chakulya kuliimwi restaurant. Nindakanyampuka kuti ndiye kuchimbuzi, ndakatobelwa awumwi mukuwa wakaangide manganda kumeso alubo wakadilowedwe zifanikisyo aamubili. Pesi kwakasika umwi mukwesu mukuwa wakali aamubili mupati kwiinda ndime amukuwa wakaangide manganda wakali kunditobela. Mpawo wakati: “Mukwesu Herd niinzi zilikukataazya?” Mukuwa wakaangide manganda wakazwa aanze katabelesezye chimbuzi. Ndakabona kuti kusalulana takweetwi akaambo kakusiyana lukanda pesi kweetwa achibi nchitwakakona kuli Adamu. Alubo ndakabona kuti bakombima mbakombima, nikuba katusiyene chikanda, balilipedelede kutufwida kuti bakonzye kutugwasya.\nNdakabeleka mulimu wakweendeenda kwaminyaka iili 33 kandili amukayintu wangu alubo akati kaminyaka eeyi iili 21, ndakali mulangizi wabbooma. Kwaminyaka yoonse eeyi twakali kubotelwa, twakasungwaazigwa alubo twakajana zilongezyo zyiingi. Mukuya kwachiindi, twakazoojana chimwi chilongezyo. MuAugust 1997 chiyandisyo nchitwakali aacho chakazuzikizigwa. Kakwiindide minyaka iili 38 kuzwa nitwakalembelede, twakatambwa kuyoobelekela kuBbeteli yakuUnited States. Twakasaanguna kubelekela kuBbeteli mumweezi wakatobela. Ndakali kuyeeyela kuti bakwesu bakuBbeteli bakali kuyanda kuti ndigwasilizye kwachiindi chifwiifwi pesi teenzinzyo zyakachitika pe.\nGloria wakali pwapwapwa, asunu mbachibede\nNindakasika bakandibuzya kuti ndikabelekele kuService Department. Eezi zyakandigwasya kuti ndiiye zintu zyiingi. Bakwesu badipatimenti eeyi balanga-langa makani aakataazya amibuzyo iizwa kubaalu akubalangizi bamabazu bakuU.S.A. Ndilabalumba bakwesu aaba nkaambo bakandiyiisya zintu zyiingi loko. Nikuba boobo, kuti kwategwa ndikabelekele nkuko lubo, ndiyooyiya zyiingi.\nIme amukayintu wangu tulakuyanda kubelekela kuBbeteli. Tulafwambaana kubuka mazuba woonse, nkinkaako eezi zilatugwasya kuBbeteli. Nikwakiinda munyaka, ndakaba mugwasilizi waKkomiti yaMulimu yaKabunga Keendelezya yaBakamboni baJehova. Kuzwa mu1999, ndakaba achilongezyo chakubelekela muKabunga Keendelezya. Ndakayiya zintu zyiingi mumulimu ooyu pesi chiiyo chiyandikana nchindakayiya nchakuti Jesu Kristu nguwe ulikweendelezya mbungano yachiKristu kutali bantu.\nKuzwa mu1999, ndakaba achilongezyo chakubelekela muKabunga Keendelezya\nKuti ndayeeya zintu zyakandichitikila musule, ndilimvwa mbuuli musinsimi Amosi. Jehova wakabelesya mweembezi uulibombya wakali kulangania mikuyu, chakulya chakali kuligwa abantu bafwaba. Leza wakasala Amosi kuti abe musinsimi, mulimu ooyu wakali kupa kuti anote mubukombi. (Am. 7:14, 15) Jehova wakapa kuti ndimwana wamulimi uufwaba wakali kukkala kuLiberty, Indiana ndijane zilongezyo zyiingi. (Tus. 10:22) Nisimpe kuti kumasaangunino ndakali kufwaba pesi kumamanino ndakajana zilongezyo zyiingi zyabukombi nzindakatali kukonzya kujana.